**Občina Šenčur, Kranjska cesta 11, 4208 Šenčur**

Številka: 032-00013/2018-10

Datum:07.06.2018

**ZADEVA: OSNUTEK ODLOKA O USTANOVITVI JAVNEGA ZAVODA GORENJSKE LEKARNE IN OSNUTEK ODLOKA O USTANOVITVI SVETA USTANOVITELJIC JAVNEGA ZAVODA GORENJSKE LEKARNE**

**PRAVNA PODLAGA:** 3. člen **Zakona o zavodih /ZZ/** (Uradni list RS, št. 12/91, 8/96, 36/00-ZPZDC in 127/06-ZJZP), 9. člen **Zakona o zdravstveni dejavnosti** **/ZZDej/** (Uradni list RS, št. 23/05 - uradno prečišeno besedilo, 15/08-ZPacP, 23/08, 58/08-ZZdrS-E, 77/08-ZDZdr, 40/12-ZUJF, 14/13, 88/16 – ZdZPZD in 64/17), 27. člen **Zakona o lekarniški dejavnosti /ZLD-1/** (Uradni list RS, št. 85/16 in 77/17), 22. in 61. člen **Zakona o lokalni samoupravi /ZLS/** (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12-ZUJF, 14/15-ZUUJFO in 76/16 – odl. US), **Resolucija o normativni dejavnosti** (Uradni list RS, št. 95/09)

**PRIPRAVLJAVEC: Inštitut za lokalno samoupravo in javna naročila Maribor**

 prof. dr. Boštjan Brezovnik, univ. dipl. pravnik

**PREDLAGATELJ:** Ciril Kozjek, župan Občine Šenčur

**OBRAZLOŽITEV:**

**1 Opis stanja**

**Mestni svet Mestne občine Kranj in občinski sveti občin Radovljica, Bled, Gorje, Bohinj, Jesenice, Žirovnica, Kranjska Gora, Cerklje na Gorenjskem, Naklo, Preddvor, Jezersko, Šenčur, Škofja loka, Gorenja vas – Poljane, Železniki, Žiri in Tržič so v letu 2013 sprejeli Odlok o ustanovitvi javnega zavoda Gorenjske lekarne (Uradni list RS, št. 4/14) s katerim so ustanovili javni zavod Gorenjske lekarne za izvajanje javne službe na področju lekarniške dejavnosti; in Odlok o ustanovitvi skupnega organa za izvrševanje ustanoviteljskih pravic v javnem zavodu Gorenjske lekarne (Uradni list RS, št. 4/14) s katerim so ustanovili skupni organ za izvrševanje ustanoviteljskih pravic v javnem zavodu Gorenjske lekarne (v nadaljnjem besedilu: Gorenjske lekarne). Po uveljavitvi navedenih odlokov s 1. februarjem 2014 je zakonodajalec v letu 2016 sprejel novi Zakon o lekarniški dejavnosti /ZLD-1/ (Uradni list RS, št. 85/16), s katerim je v slovenski pravni red vnesel spremembe v organizaciji izvajanja lekarniške dejavnosti in določil nov obseg lekarniške dejavnosti, pogoje za ustanovitev javnega lekarniškega zavoda, obveznosti ustanoviteljic, vsebino akta o ustanovitvi javnega lekarniškega zavoda, pristojnosti in naloge organov javnega lekarniškega zavoda ter pogoje za imenovanje direktorja in strokovnega vodje ter člane sveta javnega lekarniškega zavoda. Izhajajoč iz navedenega in upoštevaje določilo prvega odstavka 121. člena Zakona o lekarniški dejavnosti /ZLD-1/ morajo ustanoviteljice Gorenjskih lekarn uskladiti akte o ustanovitvi, organiziranost in delovanje Gorenjskih lekarn z določili novega Zakona o lekarniški dejavnosti /ZLD-1/ v dveh letih od uveljavitve Zakona o lekarniški dejavnosti /ZLD-1/, to je do 27. januarja 2019.**

**2 Ustanovitveni deleži občin**

Mestni in občinski sveti občin ustanoviteljic so v 3. členu določili ustanovitvene deleže Gorenjskih lekarn, pri čemer so kot merilo za določitev ustanovitvenega deleža upoštevale število prebivalcev ob teritorialnih členitvah občin ustanoviteljic v skladu z določili 51.c člena Zakona o lokalni samoupravi /ZLS/, ki določa, da se ustanovitveni deleži občin ustanoviteljic določijo na način, da občine postanejo soustanoviteljice javnega zavoda ter skupaj prevzamejo pravice in obveznosti do javnega zavoda. Vsaka občina ima pravico in dolžnost po skupnem javnem zavodu zagotavljati izvajanje dejavnosti na svojem območju ter sodelovati v upravljanju in obveznostih do javnega zavoda v sorazmerju s številom svojih prebivalcev. Na tem mestu pa moramo opomniti, da je zakonodajalec z drugim odstavkom 27. člena Zakona o lekarniški dejavnosti /ZLD-1/ določil, da ima vsaka občina ustanoviteljica javnega zavoda pravico in dolžnost v skupnem javnem zavodu zagotavljati izvajanje lekarniške dejavnosti na svojem območju ter sodelovati pri upravljanju javnega zavoda v sorazmerju s številom svojih prebivalcev. V skladu z navedenim je pri sprejemu novega Odloka o ustanovitvi javnega zavoda Gorenjske lekarne potrebno upoštevati število prebivalcev na dan sprejema navedenega odloka. Upoštevaje navedeno bi ustanovitveni deleži občin ustanoviteljic znašali:

|  |  |  |  |  |  |
| --- | --- | --- | --- | --- | --- |
|  | **občina** | **število prebivalcev\*** | **ustanovitveni delež\*\* (v %)** | **ustanovitveni delež (v %)** | **razlika ustanovitveni delež (v %)\*\*\*\*** |
|  | **Radovljica** | 18.823 | 9,24 % | 9,451 % | -0,211% |
|  | **Bled** | 7.998 | 3,93 % | 4,244 % | -0,314% |
|  | **Gorje** | 2.828 | 1,39 % | 1,487 % | -0,097% |
|  | **Bohinj** | 5.127 | 2,52 % | 2,715 % | -0,195% |
|  | **Jesenice** | 20.713 | 10,17 % | 11,631 % | -1,431% |
|  | **Žirovnica** | 4.360 | 2,14 % | 2,119 % | +0,021% |
|  | **Kranjska Gora** | 5.289 | 2,60 % | 2,868 % | -0,268% |
|  | **Kranj** | 56.081 | 27,54 % | 26,554 % | +0,986% |
|  | **Cerklje na Gorenjskem** | 7.532 | 3,70 % | 3,003 % | +0,697% |
|  | **Naklo** | 5.310 | 2,61 % | 2,348 % | +0,262% |
|  | **Preddvor** | 3.592 | 1,76 % | 1,494 % | +0,266% |
|  | **Jezersko** | 618 | 0,30 % | 0,338 % | -0,038% |
|  | **Šenčur** | 8.585 | 4,22 % | 3,948 % | +0,272% |
|  | **Škofja Loka** | 22.942 | 11,27 % | 10,924 % | +0,346% |
|  | **Gorenja vas - Poljane** | 7.481 | 3,67 % | 3,261 % | +0,409% |
|  | **Železniki** | 6.689 | 3,28 % | 3,348 % | -0,068% |
|  | **Žiri** | 4.847 | 2,38 % | 2,455 % | -0,075% |
|  | **Tržič** | 14.839 | 7,29 % | 7,812 % | -0,522% |
|  | **Skupaj:** | 203.654 | 100,00% | 100,000 % |  |

\* Število prebivalcev na dan 1.7.2016 (vir: Statistični urad RS, [www.stat.si](http://www.stat.si)).

\*\* Ustanovitveni deleži po drugem odstavku 27. člena Zakona o lekarniški dejavnosti /ZLD-1/.

\*\*\* Ustanovitveni deleži po 3. členu Odloka o ustanovitvi javnega zavoda Gorenjske lekarne (Uradni list RS, št. 4/2014).

\*\*\*\* Prikazana je razlika v ustanovitvenih deležih po 3. členu Odloka o ustanovitvi javnega zavoda Gorenjske lekarne (Uradni list RS, št. 4/14) in drugem odstavku 27. člena Zakona o lekarniški dejavnosti /ZLD-1/.

**2 Cilji, načela in poglavitne rešitve odloka**

**2.1 Cilji in načela**

Cilj odloka je sprejem akta o ustanovitvi javnega zavoda Gorenjske lekarne, ki mora v skladu z določilom 31. člena veljavnega Zakona o lekarniški dejavnosti /ZLD-1/ vsebovati: • ime in sedež ustanovitelja; • ime in sedež javnega zavoda; • dejavnost javnega zavoda; • organizacijske enote javnega zavoda; • pravice, obveznosti in odgovornosti javnega zavoda v pravnem prometu; • določbe o organih javnega zavoda (sestava, pristojnosti in naloge za vsak posamezen organ ter pogoji in postopki njihovega imenovanja oziroma izvolitve in razrešitve); • sredstva, ki so javnemu zavodu zagotovljena za ustanovitev in začetek dela, vire, pogoje in način pridobivanja sredstev za delo javnega zavoda; • obseg premoženja, ki se zagotavlja javnemu zavodu; • določbe o obsegu premoženja, ki je javnemu zavodu dano v last ali upravljanje; • določbe o ravnanju s premoženjem javnega zavoda; • določbe o odgovornosti ustanovitelja za obveznosti javnega zavoda in njegovo poslovanje; • medsebojne pravice in obveznosti ustanovitelja in javnega zavoda.

Pri pripravi odloka je bilo upoštevano načelo zakonitosti: osnutek odloka je pripravljen ob spoštovanju določila četrtega odstavka 153. člena Ustave RS, ki določa, da morajo biti posamični akti in dejanja organov lokalnih skupnosti in nosilcev javnih pooblastil v skladu z ustavo in zakoni.

**3.2 Poglavitne rešitve odloka**

**3.2.1 Statusnopravna ureditev javnega zavoda**

Zakon o zavodih /ZZ/ je ustvaril poseben organizacijski model za izvajanje neprofitnih dejavnosti, in sicer tako za tiste, ki naj bi se opravljale v javnem sektorju - kot javne službe, kakor tudi za tiste, ki bi se opravljale v zasebnem sektorju - kot neprofitne. Za javni sektor je uveljavil obliko javnih zavodov, za zasebnega pa obliko zasebnih zavodov. Medtem ko lahko zasebne zavode ustanovijo domače in tuje fizične in pravne osebe, lahko javne zavode za opravljanje dejavnosti javnih služb oziroma tudi za opravljanje dejavnosti, ki niso opredeljene kot javne službe, se pa opravljanje dejavnosti zagotavlja na način in pod pogoji, ki veljajo za javno službo, ustanovijo država in občine oziroma druge z zakonom pooblaščene pravne osebe ter samoupravna narodna skupnost, soustanovitelji javnega zavoda pa so lahko tudi druge pravne in fizične osebe. Na tem mestu moramo opomniti na določilo 27. člena Zakona o lekarniški dejavnosti /ZLD-1/, ki določa, da javni lekarniški zavod na primarni ravni na svojem območju ustanovi občina ali več sosednjih občin skupaj po predhodnem mnenju pristojne zbornice in s soglasjem ministrstva (pristojnega za zdravje).

**3.2.2 Premoženje javnega zavoda**

Zakon o zavodih /ZZ/ je predvidel posebno ureditev položaja premoženja javnih zavodov, ki naj bi jo vsebovali posamezni zakoni, ki bi urejali javne službe na posameznih področjih. V skladu z določili 67. člena veljavnega Zakona o javnih financah /ZJF/ (Uradni list RS, št. 11/11 - uradno prečiščeno besedilo, 14/13 – popr., 101/13, 55/15 - ZFisP, 96/15 – ZIPRS1617) lahko občina lahko za opravljanje javnih služb in dejavnosti v javnem interesu organizira občinsko premoženje[[1]](#footnote-1) v obliki javnih zavodov. Na tem mestu moramo opomniti, da javni zavod, po določilih Zakona o zavodih /ZZ/ ni lastnik premoženja, ne glede na to ali je premoženje ustvarjeno iz javnih sredstev ali iz prihodkov na trgu (edina izjema so volila in darila, ki jih prejme javni zavod), je pa javni zavod praviloma imetnik pravice upravljanja in razpolaganja s premoženjem. Od tod pa izhaja tudi splošna omejitev, po kateri javni zavod, katerega ustanovitelj je država oziroma občina, ne sme pridobivati kapitalskih naložb (67. člen ZJF). Navkljub navedenemu pa je zakonodajalec v 31. člena Zakona o lekarniški dejavnosti /ZLD-1/ določil, da se z aktom o ustanovitvi javnega zavoda določi tudi: • obseg premoženja, ki se zagotavlja javnemu zavodu; • določbe o obsegu premoženja, ki je javnemu zavodu dano v last in upravljanje ter • določbe o ravnanju s premoženjem javnega zavoda. Na tem mestu moramo opomniti še na: • določilo pete alineje 30. člena Zakona o lekarniški dejavnosti /ZLD-1/, ki določa, da ustanovitelj javnega zavoda daje soglasja k razpolaganju z nepremičnim premoženjem javnega zavoda; • in določilo druge alineje tretjega odstavka 36. člena Zakona o lekarniški dejavnosti /ZLD-1/, ki določa, da svet zavoda nadzoruje ravnanje s premoženjem javnega zavoda.

V sklopu razprave moramo opomniti še na vprašanje odgovornosti za obveznosti javnega zavoda. Javni zavod je dejansko (po veljavnem Zakonu o zavodih /ZZ/) pravna oseba brez lastnega premoženja, pa vendar odgovarja za obveznosti zavoda s sredstvi, s katerimi razpolaga. Ustanovitelj, ki je dejanski lastnik premoženja, odgovarja za obveznosti javnega zavoda, razen če je njegova odgovornost z zakonom ali aktom o ustanovitvi javnega zavoda izključena (49. člen ZZ). Ta ureditev pa je paradoksalna predvsem s stališča, da javni zavod odgovarja za svoje obveznosti s sredstvi premoženja, ki ga ima zgolj v upravljanju, njegov lastnik pa je dejansko ustanovitelj (država oziroma občina). Očitno je zakonodajalec v tem primeru zasledoval cilj, da ustanovitelj javnega zavoda ne bi odgovarjal s premoženjem, ki ga ni namenil javnemu zavodu za izvajanje dejavnosti javne službe. Je pa zakonodajalec z novim Zakonom o lekarniški dejavnosti /ZLD-1/ to ureditev vsebinsko spremenil, saj je določil, da mora ustanovitelj javnega lekarniškega zavoda z ustanovitvenim aktom določiti obseg premoženja, ki se zagotavlja javnemu zavodu (tako po obsegu premoženja, ki je dano javnemu zavodu v last kot tudi v upravljanje).

Navedena vsebina določb o odgovornosti za obveznosti javnega zavoda in javnega gospodarskega zavoda je vsekakor sporna. Kot navaja *Bratina,* je v primerjavi z odgovornostjo, ki jo imajo v razmerju do tretjih druge pravne osebe (npr. gospodarske družbe), možnost izključitve odgovornosti ustanovitelja (države oziroma občine), še zlasti njegove samovoljne izključitve v aktu o ustanovitvi, vprašljiva z vidika varnosti v pravnem prometu. Pri gospodarskih družbah, kjer je odgovornost ustanovitelja izključena (kapitalske družbe), je pravna varnost tretjih oseb zagotovljena z drugimi mehanizmi, kot npr. z zagotovitvijo določenega ustanovitvenega kapitala, ki je pogoj za nastanek družbe. Pri javnih zavodih pa se za njihovo ustanovitev zahteva zgolj zagotovitev sredstev za ustanovitev in začetek dela zavoda (7. člen ZZ), višina le teh pa se presoja od primera do primera. V Zakonu o zavodih /ZZ/ je za primer, ko je ustanoviteljeva odgovornost za obveznosti zavoda izključena, predviden stečaj zavoda (55. člen ZZ). Ker pomeni stečaj zavoda način prenehanja javnega (gospodarskega) zavoda, ta določba ne zagotavlja potrebnega jamstva za odgovorno poslovanje javnega (gospodarskega) zavoda (Pirnat et al, 1999: 90-91).

Kot ugotavljajo številni avtorji, opisana situacija povzroča številne probleme v praksi, ki jih dodatno veča še dejstvo, da številni javni zavodi ustvarjajo precejšnje presežke dohodka iz naslova izvajanja tržnih dejavnosti. To je nekatere njihove ustanovitelje napeljalo na to, da so se do javnih zavodov pričeli vesti kot do kapitalskih družb in so pričeli jemati presežke iz teh zavodov. Takšno ravnanje je v načelu nedopustno, ker ustanoviteljske pravice niso pravice, ki izvirajo iz vloženega kapitala, ampak je njihov namen samo zagotoviti vpliv ustanovitelja na izvajanje dejavnosti javne službe. Poleg tega javni zavod glede na zakonsko ureditev v nobenem primeru ne more ustvariti dobička (kot premoženjske kategorije), ker je to v nasprotju z zakonsko opredelitvijo njegove dejavnosti kot neprofitne dejavnosti. Pri razpolaganju s presežkom javnega (lekarniškega) zavoda mora ustanovitelj slediti določilom Zakona o lekarniški dejavnosti /ZLD-1/, ki je v 38. členu določil, da se presežek prihodkov nad odhodki, ki ga ustvari javni zavod, nameni za: • solventno in likvidno poslovanje javnega zavoda; • investicije v prostor in opremo lekarne ter za • razvoj kadrov in uvajanje novih lekarniških storitev. Svet zavoda pa lahko predlaga ustanovitelju, da se del presežka prihodkov nad odhodki javnega zavoda iz zasebnih sredstev vrne ustanovitelju, če s tem ni ogroženo solventno ali likvidno poslovanje javnega zavoda. Ta sredstva pa sme ustanovitelj uporabiti izključno za izvajanje zdravstvene dejavnosti.

**3.2.3 Upravljanje javnega zavoda**

Na področju upravljanja javnega zavoda ima občina trojno vlogo, in sicer nastopa kot regulator, kot ustanovitelj in kot financer javnega zavoda. Po teh vlogah opravljajo občine svojo upravljavsko vlogo, ki se odraža v oblikovanju administrativnega okolja in lastniškem upravljanju javnega zavoda, s predstavniki v organih upravljanja, z direktorjem in z izvajanjem nadzora nad delovanjem javnega zavoda. Oblikovanje administrativnega okolja pa zajema oblikovanje javne politike in njenih ciljev, opredelitev nacionalnih programov in nadzor nad uresničevanjem teh programov. Lastniško upravljanje javnega zavoda pa se kaže v odnosu ustanovitelja do ustanovitvene vloge, določanja poslovne strategije javnega zavoda, imenovanje direktorja in organa upravljanja ter nadzorni vlogi lastnika. Oblike lastniškega upravljanja, ki jih predvideva Zakon o zavodih /ZZ/, so neposredne in posredne. Naloge, ki se nanašajo na neposredno izvajanje nadzora ustanovitelja, se odražajo z dajanjem soglasij ustanovitelja (• k statutu zavoda (46. člen ZZ), • k spremembi ali razširitvi dejavnosti (20. člen ZZ), • k ustanovitvi drugega zavoda ali podjetja (20. člen ZZ), • k ukinjanju ali statusnem preoblikovanju zavoda (51. člen ZZ), • k imenovanju in razrešitvi direktorja (32. člen ZZ, 30. člen ZLD-1), posredno upravljanje javnega zavoda pa se odraža v posrednem vplivu ustanovitelja na delovanje zavoda prek direktorja, ki ga imenuje po predstavnikih ustanovitelja v svetu zavoda in pri • sprejemanju finančnega načrta, • zaključnega računa, • programa dela in razvoja, • spremljanje programa dela in razvoja (Cvikl, 2005: 357).

V zvezi z upravljavsko vlogo občine moramo opomniti, da Zakonom o zavodih /ZZ/ ni uredil vseh tipičnih upravljavskih pravic, pač pa je to prepuščeno področni zakonodaji. Organ upravljanja (svet zavoda v javnem zavodu) javnega lekarniškega zavoda ima štiripartitno sestavo, sestavljajo ga: • predstavniki ustanovitelja; • predstavniki zaposlenih v javnem zavodu, ki predstavljajo najmanj tretjino članov sveta zavoda; • predstavniki pacientov, ki jih ustanovitelj imenuje na podlagi izvedenega javnega poziva in • predstavniki ZZZS.Sestavo, številčno razmerje in postopek imenovanja predstavnikov v svet zavoda določi ustanovitelj z aktom o ustanovitvi (36. člen ZLD-1).

**3.2.4 Financiranje javnega zavoda**

Kot smo navedli, so javni zavodi ustanovljeni za opravljanje negospodarskih (družbenih) dejavnosti javnih služb in drugih dejavnosti, če cilj teh dejavnosti ni pridobivanje dobička. Cilj javnega zavoda je z danimi, omejenimi sredstvi doseči maksimalne koristi in zadovoljstvo uporabnikov storitev javne službe (v danem primeru lekarniške dejavnosti). Javnim zavodom pa je dovoljeno tudi izvajanje tržne dejavnosti, saj lahko javni zavod pridobiva sredstva za delo tudi s prodajo blaga in storitev na trgu (48. člen ZZ). Dejavnosti, ki jih opravljajo javni zavodi, lahko tako na splošno razdelimo v tri skupine, in sicer:

* dejavnost javne službe, ki je financirana iz javnih virov. Obseg dela in vsebina javne službe so določene v letnem načrtu oziroma v pogodbi z ustanoviteljem;
* dejavnost javne službe, s katero javni zavod nastopa na trgu oziroma je financirana s plačili iz nejavnih, pretežno zasebnih virov. Ustanovitelj določa vsebino in cene storitev javne službe, obseg pa ni nujno določen;
* tržna dejavnost oziroma prodaja blaga in storitev, ki ne sodijo v javno službo, na trgu. Vsebino in obseg tržne dejavnosti določi zavod sam z letnim delovnim programom, ki je odvisen od zmogljivosti javnega zavoda in trga. Tudi cene določa zavod sam, v redkih primerih ustanovitelj ali financer (Zver, 2003: 9-10).

Financiranje javnih zavodov ni urejeno s sistemskim zakonom. Kot neprofitne organizacije naj bi se v glavnem financirali iz javnofinančnih virov, vendar pa je v praksi njihovo financiranje zelo različno, praviloma kombinirano iz javnofinančnih in zasebnih virov. Zakon o zavodih /ZZ/ med viri financiranja zavodov navaja: **•** sredstva ustanovitelja; **•** plačila za opravljene storitve; **•** dohodek, ki ga zavod pridobi s prodajo blaga in storitev na trgu, in **•** druge vire (48. člen ZZ)*.* Natančnejše opredelitve pa Zakon o zavodih /ZZ/ ne vsebuje. Na tem mestu moramo opomniti še na določilo 15. člena Zakona o lekarniški dejavnosti /ZLD-1/, ki določa, da je izvajanje lekarniške dejavnosti financirano iz javnih in zasebnih sredstev. Javna sredstva zajemajo zlasti: **•** plačila za opravljeno delo v okviru lekarniške dejavnosti na podlagi pogodbe z nosilci zavarovanj; **•** plačila iz proračunskih sredstev; **•** sredstva ustanovitelja.

Upoštevaje področno zakonodajo in ustanovitvene akte bi se dalo sklepati, da so sredstva ustanovitelja tista, ki jih mora le-ta zagotoviti za začetek dela zavoda, pri čemer pa le ta, kot smo navedli, z Zakonom o zavodih /ZZ/ niso natančno opredeljena ne po višini ne po obliki, ni pa nujno, da ustanovitelj financira izvajanje dejavnosti tudi po ustanovitvi zavoda.

Pod plačilom za opravljene storitve se razumejo sredstva, ki jih javni zavod pridobiva za opravljanje javne službe od financerja (za financiranje programa) ali kot neposredno plačilo ali doplačilo k ceni javnih storitev, ki jih plača uporabnik (Kamnar, 1999: 51). Na tem mestu naj opomnimo, da se lahko sredstva transfera, ki se javnemu zavodu dodelijo za izvajanje določenega programa, uporabijo le za izvajanje tega programa, ne pa tudi za splošne stroške izvajalca programa.[[2]](#footnote-2) Javni zavod, ki se zaradi opravljanja javne službe financira iz državnega ali občinskih proračunov, pa mora skleniti posebno pogodbo, na podlagi katere mu pristojni neposredni proračunski uporabnik nakazuje sredstva (50. čen ZJF).[[3]](#footnote-3)

Sredstva od prodaje blaga in storitev na trgu pridobi zavod z opravljanjem negospodarskih dejavnosti, zaradi katerih je bil ustanovljen, lahko pa tudi z opravljanjem gospodarskih dejavnosti[[4]](#footnote-4). Opravljanje dejavnosti, katere proizvode ali storitve javni zavod prodaja na trgu, je dovoljeno, če tako določajo posamezni zakoni, odloki ali akt o ustanovitvi.[[5]](#footnote-5) Na tem mestu je pomembno navesti, da morajo imeti javni zavodi, ko nastopajo na trgu, enak položaj kot ostali gospodarski subjekti, saj lahko manjše fiskalne obremenitve ali druge prednosti vodijo v zagotavljanje boljšega položaja javnega zavoda in nelojalno konkurenco na trgu. Nastopanje na trgu mora biti tako zgolj stranska dejavnost javnega zavoda, saj namen ustanovitve zavoda ni ustvarjanje dobička, ampak uresničevanje javnega interesa. Kljub navedenemu pa lahko v praksi zasledimo povsem drugačno stanje, saj se z nastopanjem javnih zavodov na trgu vzpostavljajo razmerja nelojalne konkurence do zasebnopravnih ponudnikov istih storitev na trgu, saj lahko v razmerju do njih javni zavodi ponujajo svoje storitve pod povsem drugačnimi pogoji, glede na to, da jim večino stroškov njihovega delovanja pokrije država ali občina. Takšen položaj pa zagotovo posega v enakopravnost nastopanja na trgu in bi lahko bil predmet obravnave pred Evropskim sodiščem v okviru evropske pravne institucije varstva svobodne konkurence na območju celotnega trga EU.

Kot smo že navedli, je problematiko tržne dejavnosti subjektov, ki jih v celoti ali deloma financira država, zaznala tudi Evropska komisija, ki je sprejela Direktivo Komisije 2006/111/ES z dne 16. novembra 2006 o preglednosti finančnih odnosov med državami članicami in javnimi podjetji ter o finančni preglednosti znotraj določenih podjetij (UL L št. 318 z dne 17.11.2006, str. 17). Omenjeno Direktivo pa je v slovensko zakonodajo prenesel navedeni Zakon o preglednosti finančnih odnosov in ločenem evidentiranju različnih dejavnosti /ZPFOLERD-1/ (Trpin, 2007: 3-5). Ob slednjem pa moramo opomniti še na določila Zakona o računovodstvu /ZR/, ki je obvezal javne zavode k ločenemu spremljanju poslovanja s sredstvi javnih financ in drugimi sredstvi za opravljanje javne službe in s sredstvi, pridobljenimi s prodajo blaga in storitev na trgu (tržne dejavnosti) (9. člen ZR).

Namen ločenega spremljanja in izkazovanja je omogočiti preverjanje namembnosti, gospodarnosti in učinkovitosti porabe javnih sredstev in razmejevanje stroškov za opravljanje posameznih vrst dejavnosti. Poleg tega pa ne sme prihajati do nenamenskega trošenja javnih sredstev, ki so namenjena za izvajanje javne službe. Javna sredstva, ki jih pridobivajo javni zavodi, so namenjena za financiranje programov, ki so v javnem interesu v določenem obsegu, zato se ne smejo porabljati za izvajanje tržne dejavnosti. Z ločenim izkazovanjem virov prihodkov dosežemo pregled vrst prihodkov, ki jih zavod pridobi z opravljanjem posameznih dejavnosti. Zato se morajo pri kalkuliranju cen proizvodov in storitev zavodov upoštevati vsi stroški tržne dejavnosti (Korpič-Horvat, 2003: 22-23).

**4 Normativna usklajenost osnutka odloka**

Besedilo odloka je vsebinsko usklajeno z določilom 8. člena Zakona o zavodih /ZZ/ in določili veljavnega Zakona o lekarniški dejavnosti /ZLD-1/ (Uradni list RS, št. 85/2016).

**5 Poročilo o sodelovanju javnosti pri pripravi osnutka odloka**

Zaradi večje legitimnosti sprejetih splošnih aktov občin ustanoviteljic in vključitve občanov, njihovih organizacij, strokovne in druge javnosti v pripravo predlogov splošnih aktov občine bo osnutek odloka v skladu z določili Dodatnega protokola k evropski listini lokalne samouprave o pravici do sodelovanja pri vprašanjih lokalne oblasti (Uradni list RS – Mednarodne pogodbe, št 2/2011), Smernic za sodelovanje s strokovno in z drugimi zainteresiranimi javnostmi, ki so sestavni del Resolucije o normativni dejavnosti (Uradni list RS, 95/2009), 10. člena Zakona o dostopu do informacij javnega značaja (Uradni list RS, št. 51/06 – uradno prečiščeno besedilo,117/06– ZDavP-2, 23/14, 50/14, 19/15– odl. US) in četrtega odstavka 7. člena Uredbe o posredovanju in ponovni uporabi informacij javnega značaja (Uradni list RS, št. 24/16), bo osnutek odloka objavljen na spletnih straneh občin ustanoviteljic, v katalogih informacij javnega značaja najpozneje sedem (7) dni pred sejo mestnega sveta oz. občinskih svetov, na kateri bo izvedena splošna razprava, s pozivom javnosti, da v roku trideset (30) dni na način, določen z objavo sporoči morebitne pripombe in predloge.

**6 Mnenje Lekarniške zbornice Slovenije in soglasje Ministrstva za zdravje**

V skladu z določilom prvega odstavka 27. člena Zakona o lekarniški dejavnosti /ZLD-1/ je bilo pred obravnavo tega odloka pridobljeno predhodno mnenje Lekarniške zbornice Slovenije št. ... z dne ... in predhodno soglasje pristojnega Ministrstva za zdravje št. ... z dne … .

**7 Finančne posledice**

Ker se bodo s sprejemom Odloka o ustanovitvi javnega zavoda Gorenjske lekarne uredila tudi razmerja med občinami ustanoviteljicami in javnim zavodom se bodo, upoštevaje določilo drugega odstavka 27. člena Zakona o lekarniški dejavnosti /ZLD-1/ spremenili ustanovitveni deleži občin ustanoviteljic na način, da se bo ustanovitveni delež:

1. Občine Radovljica zmanjšal za 0,211%,
2. Občine Bled zmanjšal za 0,314%,
3. Občine Gorje zmanjšal za 0,097%,
4. Občine Bohinj zmanjšal za 0,195%,
5. Občine Jesenice zmanjšal za 1,431%,
6. Občine Žirovnica povečal za 0,021%,
7. Občine Kranjska Gora zmanjšal za 0,268%,
8. Mestne občine Kranj povečal za 0,986%,
9. Občine Cerklje na Gorenjskem povečal za 0,697%,
10. Občine Naklo povečal za 0,262%,
11. Občine Preddvor povečal za 0,266%,
12. Občine Jezersko zmanjšal za 0,038%,
13. Občine Šenčur povečal za 0,272%,
14. Občine Škofja Loka povečal za 0,346%,
15. Občine Gorenja vas – Poljane povečal za 0,409%,
16. Občine Železniki zmanjšal za 0,068%,
17. Občine Žiri zmanjšal za 0,75%,
18. Občine Tržič zmanjšal za 0,522%.

**8 Druge posledice, ki jih bo imelo sprejetje odloka**

Sprejem odloka ne bo imel drugih posledic.

**9 Predlog**

Izhajajoč iz gornjih navedb predlagamo občinskim svetom Mestne občine Kranj in občin: Radovljica, Bled, Gorje, Bohinj, Jesenice, Žirovnica, Kranjska Gora, Cerklje na Gorenjskem, Naklo, Preddvor, Jezersko, Šenčur, Škofja Loka, Gorenja vas – Poljane, Železniki, Žiri in Tržič da sprejmejo s predpisi usklajeni osnutek Odloka o ustanovitvi javnega zavoda gorenjske lekarne in osnutek Odloka o ustanovitvi sveta ustanoviteljic javnega zavoda Gorenjske lekarne.

Ob navedenem predlagamo, da občinski sveti občin ustanoviteljic za izvrševanje ustanoviteljskih pravic občin ter za usklajevanje odločitev občin v zvezi z zagotavljanjem javne lekarniške službe v skladu z določilom četrtega odstavka 61. člena Zakona o lokalni samoupravi /ZLS/ ustanovijo svet ustanoviteljic, ki ga sestavljajo župani. Svet ustanoviteljic se ustanovi z aktom (odlokom) o ustanovitvi, ki mora določati njegove naloge, organizacijo dela in način sprejemanja odločitev, financiranje in delitev (administrativnih) stroškov med občinami. Svet ustanoviteljic v skladu z določilom petega odstavka 61. člena Zakona o lokalni samoupravi /ZLS/ opravlja svoje naloge v imenu in za račun občin, ki so ga ustanovile. Sedež sveta ustanoviteljic je v občini, v kateri je sedež javnega zavoda. Strokovne naloge za svet ustanoviteljic pa opravlja občinska uprava občine, v kateri je sedež javnega zavoda, če z aktom (odlokom) o ustanovitvi sveta ustanoviteljic ni določeno, da te naloge opravlja organ skupne občinske uprave. Sprejem odloka o ustanovitvi sveta ustanoviteljic bo imel za občine ustanoviteljice finančne posledice v okviru administrativnih stroškov za poslovanje svet ustanoviteljic (npr. sklicevanje sej, vabila, vodenje zapisnikov ...).

**PREDLOG SKLEPA:**

Občinski svet Občine Šenčur sprejme osnutek Odloka o ustanovitvi javnega zavoda Gorenjske lekarne in osnutek Odloka o ustanovitvi sveta ustanoviteljic javnega zavoda Gorenjske lekarne – oba PRVA OBRAVNAVA in ga posreduje v 30-dnevno javno razpravo.

|  |  |
| --- | --- |
| PRILOGE: * Osnutek Odloka o ustanovitvi JZ Gorenjske lekarne
* Osnutek Odloka o ustanovitvi sveta ustanoviteljic JZ Gorenjske lekarne
 |  |
|  |  Občina Šenčur |
|  | Ciril Kozjek, župan |
|  |  |
|  |  |

**I** **Osnutek Odloka o ustanovitvi javnega zavoda Gorenjske lekarne**

Na podlagi 3. člen Zakona o zavodih /ZZ/ (Uradni list RS, št. 12/19, 8/96, 36/00-ZPZDC, 127/06-ZJZP), prvega odstavka 27. člen Zakona o lekarniški dejavnosti /ZLD-1/ (Uradni list RS, št. 85/16), 22. člen Zakona o lokalni samoupravi /ZLS/ (Uradni list RS, št. 94/07-UPB2, 76/08, 79/09, 51/10, 40/12-ZUJF, 14/15-ZUUJFO, 76/16 – odl. US) ter 22. člena Statuta Mestne občine Kranj (Uradni list RS, št. 30/17-uradno prečiščeno besedilo), 16. člena Statuta občine Bled (Uradni list RS, št. 67/09-uradno prečiščeno besedilo, 8/12), 15. člena Statuta občine Gorje (Uradno glasilo slovenskih občin, št. 13/17), 17. člena Statuta občine Bohinj (Uradni vestnik Občine Bohinj, št. 8/17 – uradno prečiščeno besedilo), 14. člena Statuta občine Jesenice (Uradni list RS, št. 101/15), 18. člena Statuta občine Žirovnica (Uradni list RS, št. 55/11 – uradno prečiščeno besedilo, 76/12, 19/13, 50/14, 85/16, 7/17 – popr.), 16. člena Statuta občine Kranjska Gora (Uradni list RS, št. 31/2017), 16. člena Statuta občine Cerklje na Gorenjskem (Uradni vestnik Občine Cerklje na Gorenjskem, št. 7/16), 12. člena Statuta občine Naklo (Uradni list RS, št. 28/15, Uradno glasilo slovenskih občin, 63/15), 16. člena Statuta občine Preddvor (Uradno glasilo občine Preddvor, št. 8/09, 1/11), 17. člena Statuta Občine Radovljica (Deželne novice, Uradne objave, št. 188/14), 15. člena Statuta občine Jezersko (Uradni vestnik Občine Jezersko, št. 1/11), 16. člen Statuta občine Šenčur (Uradno glasilo slovenskih občin, št. 9/2018), 16. člena Statuta občine Škofja Loka (Uradno glasilo slovenskih občin, št. 3/16 – uradno prečiščeno besedilo, 35/16), 17. člena Statuta občine Gorenja vas - Poljane (Uradni list RS, št. 85/13, 48/15), 16. člena Statuta občine Železniki (Uradni list RS, št. 88/15), 16. člena Statuta občine Žiri (Uradni vestnik Gorenjske, št. 94/11), 18. člena Statuta občine Tržič (Uradni list RS, št. 19/13, 74/15) so Mestni svet Mestne občine Kranj na svoji ... seji dne ..., Občinski svet Občine Radovljica na svoji ... seji dne ..., Občinski svet Občine Bled na svoji ... seji dne ..., Občinski svet Občine Gorje na svoji ... dne ..., Občinski svet Občine Bohinj na svoji ... seji dne ..., Občinski svet Občine Jesenice na svoji ... dne ..., Občinski svet Občine Žirovnica na svoji ... seji dne ..., Občinski svet Občine Kranjska Gora na svoji ... dne ..., Občinski svet Občine Cerklje na Gorenjskem na svoji ... seji dne ..., Občinski svet Občine Naklo na svoji ... seji dne ..., Občinski svet Občine Preddvor na svoji ... seji dne ..., Občinski svet Občine Jezersko na svoji ... seji dne ..., Občinski svet Občine Šenčur na svoji ... seji dne ..., Občinski svet Občine Šenčur na svoji ... seji dne ..., Občinski svet Občine Škofja Loka na svoji ... seji dne ..., Občinski svet Občine Gorenja vas - Poljane na svoji ... seji dne ..., Občinski svet Občine Železniki na svoji ... seji dne ..., Občinski svet Občine Žiri na svoji ... seji dne ... in Občinski svet Občine Tržič na svoji ... seji dne ... sprejeli

***Obrazložitev:***

*V skladu z določili 61. člena Zakona o lokalni samoupravi /ZLS/ občina zagotavlja opravljanje lokalnih javnih služb, ki jih sama določi in javnih služb, za katere je tako določeno z zakonom (lokalne javne službe). Opravljanje lokalnih javnih služb zagotavlja občina tudi z ustanavljanjem javnih zavodov. Dvoje ali več občin lahko zaradi gospodarnejšega in učinkovitejšega zagotavljanja javnih služb skupaj ustanovi javni zavod.*

*Kot določa Zakon o zavodih /ZZ/ v 3. členu se za opravljanje javnih služb ustanovijo zavodi. Javne zavode ustanovijo republika, občine, mesto ali druge z zakonom pooblaščene javne osebe. Na tem mestu moramo opomniti še na določilo prvega odstavka 27. člena Zakona o lekarniški dejavnosti /ZLD-1/, ki določa, da javni zavod na primarni ravni na svojem območju ustanovi občina ali več sosednjih občin skupaj po predhodnem mnenju pristojne zbornice in s soglasjem ministrstva.*

**ODLOK**

**O USTANOVITVI JAVNEGA ZAVODA GORENJSKE LEKARNE**

**1. Splošne določbe**

1. **člen**

**(vsebina odloka)**

(1) S tem odlokom Mestna občina Kranj, Slovenski trg 1, 4000 Kranj; Občina Radovljica, Gorenjska cesta 19, 4240 Radovljica; Občina Bled, Cesta svobode 13, 4260 Bled; Občina Gorje, Zgornje Gorje 43, 4247 Zgornje Gorje; Občina Bohinj, Triglavska cesta 35, 4264 Bohinjska Bistrica; Občina Jesenice, Cesta železarjev 6, 4270 Jesenice; Občina Žirovnica, Breznica 3, 4274 Žirovnica; Občina Kranjska Gora, Kolodvorska 1b, 4280 Kranjska Gora; Občina Cerklje na Gorenjskem, Trg Davorina Jenka 13, 4207 Cerklje na Gorenjskem; Občina Naklo, Glavna cesta 24, 4202 Naklo; Občina Preddvor, Dvorski trg 10, 4205 Preddvor; Občina Jezersko, Zgornje Jezersko 65, 4206 Zgornje Jezersko; Občina Šenčur, Kranjska cesta 11, 4208 Šenčur; Občina Škofja Loka, Poljanska cesta 2, 4220 Škofja Loka; Občina Gorenja vas - Poljane, Poljanska cesta 87, 4224 Gorenja vas; Občina Železniki, Češnjica 48, 4228 Železniki; Občina Žiri, Loška cesta 1, 4226 Žiri in Občina Tržič, Trg svobode 18, 4290 Tržič (v nadaljevanju: ustanoviteljice) po predhodnem mnenju Lekarniške zbornice Slovenije št. … z dne ... in predhodnem soglasju Ministrstva za zdravje št. … z dne … ustanovijo Javni zavod Gorenjske lekarne (v nadaljevanju: zavod) za izvajanje javne službe na področju lekarniške dejavnosti na svojem območju.

(2) S tem odlokom se ureja:

* + ime in sedež ustanoviteljev;
	+ ustanovitveni deleži ustanoviteljev;
	+ ime in sedež javnega zavoda;
	+ dejavnosti javnega zavoda;
	+ organizacijske enote javnega zavoda;
	+ pravice, obveznosti in odgovornosti javnega zavoda v pravnem prometu,
	+ določbe o organih javnega zavoda,
	+ obseg premoženja, ki se zagotavlja javnemu zavodu,
	+ določbe o obsegu premoženja, ki je javnemu zavodu dano v last ali upravljanje,
	+ določbe o ravnanju s premoženjem javnega zavoda,
	+ določbe o odgovornosti ustanoviteljic za obveznosti javnega zavoda in njegovo poslovanje,
	+ medsebojne pravice in odgovornosti ustanoviteljic in javnega zavoda,
	+ način razpolaganja s presežki prihodkov nad odhodki in način kritja primanjkljaja sredstev za delo zavoda;
	+ druge določbe v skladu z zakonom.

***Obrazložitev:***

*V prvem odstavku so v skladu z določilom prve alineje 8. člena Zakona o zavodih /ZZ/ in prve alineje 31. člena Zakona o lekarniški dejavnosti /ZLD-1/ navedeni imena in sedeži občin ustanoviteljic javnega zavoda Gorenjske lekarne. V skladu z določilom 2. člena veljavnega Zakona o zavodih /ZZ/ lahko zavod ustanovijo domače in tuje fizične in pravne osebe, če ni za posamezne dejavnosti ali za posamezne vrste zavodov z zakonom drugače določeno. V skladu z določilom 3. člena Zakona o zavodih /ZZ/ se za opravljanje javnih služb ustanovijo javni zavodi. Javne zavode pa ustanovijo republika, občine, mesto in druge z zakonom pooblaščene javne pravne osebe. Podobno določilo zasledimo tudi v 27. členu veljavnega Zakona o lekarniški dejavnosti /ZLD-1/, ki določa, da javni lekarniški zavod na primarni ravni na svojem območju ustanovi občina ali več sosednjih občin skupaj po predhodnem mnenju pristojne zbornice in s soglasjem ministrstva.*

*V drugem odstavku je določena vsebina odloka. V skladu z določilom 31. člena Zakona o lekarniški dejavnosti /ZLD-1/ akt o ustanovitvi javnega lekarniškega zavoda, ki ga sprejme ustanovitelj, vsebuje:*

* *ime in sedež ustanovitelja,*
* *ime in sedež javnega zavoda,*
* *dejavnost javnega zavoda,*
* *organizacijske enote javnega zavoda,*
* *pravice, obveznosti in odgovornosti javnega zavoda v pravnem prometu,*
* *določbe o organih javnega zavoda (sestava, pristojnosti in naloge za vsak posamezen organ ter pogoji in postopek njihovega imenovanja oziroma izvolitve in razrešitve),*
* *sredstva, ki so javnemu zavodu zagotovljena za ustanovitev in začetek dela, vire, pogoje in način pridobivanja sredstev za delo javnega zavoda,*
* *obseg premoženja, ki je javnemu zavodu dano v last ali upravljanje,*
* *določbe o ravnanju s premoženjem javnega zavoda,*
* *določbe o odgovornosti ustanovitelja za obveznosti javnega zavoda in njegovo poslovanje,*
* *medsebojne pravice in obveznosti ustanovitelja in javnega zavoda.*

*Ob navedenem pa moramo opomniti še na določilo sedme alineje 8. člena Zakona o zavodih /ZZ/, ki določa, da akt o ustanovitvi zavoda vsebuje tudi način razpolaganja s presežkom prihodkov nad odhodki in način kritja primanjkljaja sredstev za delo zavoda.*

1. **člen**

**(ustanovitveni deleži)**

Ustanoviteljice imajo pravico in dolžnost sodelovati pri upravljanju javnega zavoda v naslednjih deležih, glede na število prebivalcev posamezne občine ustanoviteljice:

|  |  |  |
| --- | --- | --- |
|  | Občina Radovljica | 9,24 % |
|  | Občina Bled | 3,93 % |
|  | Občina Gorje | 1,39 % |
|  | Občina Bohinj | 2,52 % |
|  | Občina Jesenice | 10,17 % |
|  | Občina Žirovnica | 2,14 % |
|  | Občina Kranjska Gora | 2,60 % |
|  | Mestna občina Kranj | 27,54 % |
|  | Občina Cerklje na Gorenjskem | 3,70 % |
|  | Občina Naklo | 2,61 % |
|  | Občina Preddvor | 1,76 % |
|  | Občina Jezersko | 0,30 % |
|  | Občina Šenčur | 4,22 % |
|  | Občina Škofja Loka | 11,27 % |
|  | Občina Gorenja vas - Poljane | 3,67 % |
|  | Občina Železniki | 3,28 % |
|  | Občina Žiri | 2,38 % |
|  | Občina Tržič | 7,29 % |

***Obrazložitev:***

Besedilo je oblikovano na podlagi določila drugega odstavka 27. člena Zakona o lekarniški dejavnosti /ZLD-1/, ki določa, da ima vsaka občina ustanoviteljica javnega zavoda pravico in dolžnost v skupnem javnem zavodu zagotavljati izvajanje lekarniške dejavnosti na svojem območju ter sodelovati pri upravljanju javnega zavoda v sorazmerju s številom svojih prebivalcev.

Izhajajoč iz navedenega znašajo ustanovitveni deleži občin:

|  |  |  |  |
| --- | --- | --- | --- |
|  | **občina** | **število prebivalcev\*** | **ustanovitveni delež (v %)** |
|  | **Radovljica** | 18.823 | 9,24 % |
|  | **Bled** | 7.998 | 3,93 % |
|  | **Gorje** | 2.828 | 1,39 % |
|  | **Bohinj** | 5.127 | 2,52 % |
|  | **Jesenice** | 20.713 | 10,17 % |
|  | **Žirovnica** | 4.360 | 2,14 % |
|  | **Kranjska gora** | 5.289 | 2,60 % |
|  | **Kranj** | 56.081 | 27,54 % |
|  | **Cerklje na Gorenjskem** | 7.532 | 3,70 % |
|  | **Naklo** | 5.310 | 2,61 % |
|  | **Preddvor** | 3.592 | 1,76 % |
|  | **Jezersko** | 618 | 0,30 % |
|  | **Šenčur** | 8.585 | 4,22 % |
|  | **Škofja Loka** | 22.942 | 11,27 % |
|  | **Gorenja vas - Poljane** | 7.481 | 3,67 % |
|  | **Železniki** | 6.689 | 3,28 % |
|  | **Žiri** | 4.847 | 2,38 % |
|  | **Tržič** | 14.839 | 7,29 % |
|  | **Skupaj:** | 203.654 | 100,00% |

\* Število prebivalcev na dan 1.7.2016 (vir: Statistični urad RS, www.stat.si)

1. **člen**

 **(ime, sedež in pravni status zavoda)**

(1) Ime zavoda je: **Gorenjske lekarne**

(2) Sedež zavoda je: **Gosposvetska ulica 12, Kranj**

(3) Sestavni del imena zavoda je znak oziroma grafična oblika imena, ki se določi s statutom zavoda.

(4) Zavod je pravna oseba s pravicami, obveznostmi in odgovornostmi, ki so določene z zakonom in tem odlokom in odgovarja za obveznosti s sredstvi, s katerimi lahko razpolaga.

***Obrazložitev:***

*Besedili prvega in drugega odstavka sta oblikovani v skladu z določilom druge alineje drugega odstavka 31. člena Zakona o lekarniški dejavnosti /ZLD-1/, ki določa, da se z aktom o ustanovitvi določi ime in sedež javnega zavoda.*

*Besedilo tretjega odstavka je oblikovano v skladu z določilom petega odstavka 13. člena Zakona o zavodih /ZZ/, ki določa, da je sestavni del imena zavoda lahko tudi znak ali grafična oblika imena.*

*Besedilo četrtega odstavka je oblikovano na podlagi prvega odstavka 4. člena Zakona o zavodih /ZZ/, ki določa, da so 'zavodi pravne osebe s pravicami, obveznostmi in odgovornostmi, ki jih določata zakon in akt o ustanovitvi' in na podlagi 49. člena Zakona o zavodih /ZZ/, ki določa, da je 'zavod odgovoren za svoje obveznosti s sredstvi, s katerimi lahko razpolaga'.*

1. **člen**

 **(žig zavoda)**

(1) Zavod ima žig, ki je okrogle oblike. Žig ima v zunanjem krogu na zgornji polovici napis: Gorenjske lekarne. V sredini žiga je znak zavoda.

(2) Velikost, uporabo in hrambo žiga določi svet zavoda z sklepom.

***Obrazložitev:***

Z besedilom je določeno, da ima zavod žig, ki ima v zunanjem krogu na zgornji polovici napis: Gorenjske lekarne. V sredini žiga je znak zavoda. ob navedenem je z besedilom določeno, da velikost, uporabo in hrambo žiga določi svet zavoda z sklepom.

**2. Dejavnost zavoda**

1. **člen**

**(dejavnost zavoda)**

(1) Temeljna dejavnost zavoda je lekarniška dejavnost, ki se izvaja kot javna služba, s katero se zagotavlja trajna in nemotena oskrba prebivalstva in izvajalcev zdravstvene dejavnosti z zdravili ter farmacevtska obravnava pacientov in obsega storitve, kot jih določa zakon, ki ureja lekarniško dejavnost.

(2) Poleg lekarniške dejavnosti, opredeljene v prvem odstavku tega člena ter v njenem okviru, opravlja zavod še naslednje dejavnosti:

* preskrbo z zdravili drugimi izdelki za podporo zdravljenja in ohranitev zdravja, ki se prodajajo tudi v specializiranih prodajalnah,
* izdelovanje galenskih izdelkov,
* pripravo magistralnih homeopatskih zdravil,
* preskrbo z veterinarskimi izdelki,
* preskrbo z biocidnimi izdelki in kemikalijami,
* izvajanje samodiagostičnih meritev in testov,
* preventivno in zdravstveno-izobraževalno dejavnost,
* pedagoško-izobraževalno dejavnost,
* znanstvenoraziskovalno dejavnost,
* druge dejavnosti in storitve s področja krepitve in varovanja zdravja,
* dostavo zdravil in drugih izdelkov na dom pacientov, k izvajalcem zdravstvene dejavnosti ter k drugim pravnim in fizičnim osebam,
* druge storitve, povezane z lekarniško dejavnostjo.

(3) Dejavnost zavoda je v skladu z Uredbo o standardni klasifikaciji dejavnosti (Uradni list RS, št. 69/2007, 17/2008) razvrščena v:

|  |  |
| --- | --- |
| 20.420 | Proizvodnja parfumov in toaletnih sredstev |
| 21.100 | Proizvodnja farmacevtskih surovin |
| 21.200 | Proizvodnja farmacevtskih preparatov |
| 47.110 | Trgovina na drobno v nespecializiranih prodajalnah, pretežno z živili |
| 47.730 | Trgovina na drobno v specializiranih prodajalnah s farmacevtskimi izdelki |
| 47.740 | Trgovina na drobno v specializiranih prodajalnah z medicinskimi in ortopedskimi pripomočki |
| 47.750 | Trgovina na drobno v specializiranih prodajalnah s kozmetičnimi in toaletnimi izdelki |
| 47.789 | Druga trgovina na drobno v drugih specializiranih prodajalnah |
| 68.200 | Oddajanje in obratovanje lastnih ali najetih nepremičnin |
| 72.190 | Raziskovalna in razvojna dejavnost na drugih področjih naravoslovja in tehnologije |
| 73.120 | Posredovanje oglaševalskega prostora |
| 73.200 | Raziskovanje trga in javnega mnenja |
| 85.590 | Drugje nerazvrščeno izobraževanje, izpopolnjevanje in usposabljanje |
| 86.909 | Druge zdravstvene dejavnosti |

(4) Zavod lahko spremeni ali razširi dejavnost le s soglasjem ustanoviteljic.

(5) Zavod lahko v okviru svoje dejavnosti ustanovi drug zavod ali podjetje s soglasjem ustanoviteljic.

***Obrazložitev:***

*Besedilo prvega odstavka je oblikovano na podlagi določila prvega odstavka 5. člena Zakona o lekarniški dejavnosti /ZLD-1/, ki določa, da je lekarniška dejavnost javna zdravstvena služba, s katero se zagotavlja trajna in nemotena oskrba prebivalstva in izvajalcev zdravstvene dejavnosti ter farmacevtska obravnava pacientov. Ob navedenem je z besedilom določen obseg lekarniške dejavnosti, ki je določena s 6. členom Zakona o lekarniški dejavnosti /ZLD-1/, ki določa, da lekarniška dejavnost vključuje:*

* *izdajanje zdravil za uporabo v humani in veterinarski medicini na recept in brez recepta,*
* *izdajo živil za posebne zdravstvene namene,*
* *farmacevtsko obravnavo pacienta,*
* *dejavnost farmacevta svetovalca,*
* *storitve telefarmacije,*
* *pripravo magistralnih zdravil za uporabo v humani in veterinarski medicini,*
* *pripravo izdelkov za podporo zdravljenja in ohranitev zdravja,*
* *izdelovanje galenskih zdravil za uporabo v humani in veterinarski medicini,*
* *radiofarmacevtsko lekarniško dejavnost,*
* *preverjanje kakovosti galenskih zdravil,*
* *spremljanje podatkov in poročanje o neželenih učinkih ali sumu nanje,*
* *prevzem neporabljenih oziroma odpadnih zdravil v skladu s predpisom, ki ureja ravnanje z odpadnimi zdravili*,
* *drugo dejavnost pri izdaji zdravil in drugih izdelkov, ki zagotavlja njihovo pravilno, smiselno in varno uporabo.*

*Besedilo drugega odstavka je oblikovano na podlagi določila 7. člena Zakona o lekarniški dejavnosti /ZLD-1/, ki določa, da lahko lekarne poleg dejavnosti iz 6. člena Zakona o lekarniški dejavnosti /ZLD-1/ opravljajo še naslednje dejavnosti:*

* *preskrbo z drugimi izdelki za podporo zdravljenja in ohranitev zdravja,*
* *izdelovanje galenskih izdelkov,*
* *pripravo magistralnih homeopatskih zdravil,*
* *preskrbo z veterinarskimi izdelki,*
* *preskrbo z biocidnimi izdelki in kemikalijami,*
* *izvajanje samodiagostičnih meritev in testov,*
* *preventivnoin zdravstveno-izobraževalno dejavnost,*
* *pedagoško-izobraževalno dejavnost,*
* *znanstvenoraziskovalno dejavnost,*
* *druge dejavnosti in storitve s področja krepitve in varovanja zdravja,*
* *dostavo zdravil in drugih izdelkov na dom pacientov, k izvajalcem zdravstvene dejavnosti ter k drugim pravnim in fizičnim osebam,*
* *druge storitve, povezane z lekarniško dejavnostjo.*

*V tretjem odstavku so v prvem in drugem odstavku navedene dejavnosti razvrščene v podrazrede dejavnosti v skladu z določili veljavne Uredbe o standardni klasifikaciji dejavnosti (Uradni list RS, št. 69/2007, 17/2008), ki je obvezen nacionalni standard za evidentiranje, zbiranje, obdelovanje, analiziranje, posredovanje in izkazovanje podatkov, pomembnih za spremljanje stanj in gibanj na ekonomskem in socialnem področju ter na področju okolja in naravnih virov.*

*Četrti odstavek je oblikovan v skladu z določilom drugega odstavka 20. člena Zakona o zavodih /ZZ/, ki določa, da 'lahko zavod v okviru svoje dejavnosti ustanovi drug zavod ali podjetje s soglasjem ustanovitelja'. Na tem mestu moramo opomniti na določilo tretjega odstavka 67. člena veljavnega Zakona o javnih financah /ZJF/, ki določa, da javni zavodi, katerih ustanovitelj je občina, ne smejo odplačno pridobivati kapitalskih naložb.*

**3. Organizacija zavoda**

1. **člen**

**(organizacijske enote javnega zavoda)**

(1) Zavod izvaja lekarniško dejavnost kot javno službo v lekarnah in podružnicah lekarn.

(2) Zavod organizira lekarne in podružnice lekarn kot svoje organizacijske enote za opravljanje lekarniške dejavnosti ter galenski in kontrolno-analizni laboratorij za izdelavo in preizkušanje magistralno in galensko izdelanih zdravil.

(3) Področje dejavnosti in notranjo organizacijo notranje organizacijske enote in njihova pooblastila v pravnem prometu določa statut zavoda.

(4) Notranja organizacijska enota ima svojega vodjo, ki ga imenuje direktor zavoda v skladu s statutom.

(5) Področje dejavnosti in notranjo organizacijo javnega zavoda določa statut zavoda.

***Obrazložitev:***

*Besedilo je oblikovano v skladu z določilom četrte alineje drugega odstavka 31. člena Zakona o lekarniški dejavnosti /ZLD-1/, ki določa, da akt o ustanovitvi vsebuje organizacijske enote in v skladu z določilom 47. člena Zakona o zavodih, ki določa, da se organizacija zavoda določi s statutom oziroma pravili zavoda. V zavodu se lahko za opravljanje posamezne dejavnosti ali dela dejavnosti ali za opravljanje dejavnosti na določenem območju oblikujejo organizacijske enote. S statutom oziroma pravili zavoda je lahko določeno, da imajo posamezne organizacijske enote pooblastila v pravnem prometu. Organizacijske enote izvršujejo ta pooblastila v imenu in za račun zavoda.*

*Besedilo prvega odstavka je oblikovano na podlagi določila prve alineje 8. člena Zakona o lekarniški dejavnosti /ZLD-1/, ki določa, da se lekarniška dejavnost na primarni ravni izvaja v lekarni, podružnici lekarne ali s priročno zalogo zdravil.*

*Besedilo drugega odstavka je oblikovano na podlagi določila drugega odstavka 25. člena Zakona o lekarniški dejavnosti /ZLD-1/, ki določa, da lahko izvajalec lekarniške dejavnost za izdelavo galenskih zdravil organizira galenski laboratorij in kontrolno-analizni laboratorij.*

*Določila tretjega, četrtega in petega odstavka so oblikovana v skladu z navedenim določilom 47. člena Zakona o zavodih /ZZ/, ki določa, da se organizacija zavoda določi s statutom oziroma s pravili zavoda.*

**4. Pravice, obveznosti in odgovornosti javnega zavoda v pravnem prometu in odgovornosti ustanoviteljic za obveznosti zavoda**

1. **člen**

**(nastopanje v pravnem prometu)**

(1) Zavod nastopa v pravnem prometu za izvajanje dejavnosti, za katere je ustanovljen in registriran, samostojno in brez omejitev.

(2) Zavod odgovarja za svoje obveznosti s sredstvi, s katerimi razpolaga v skladu s predpisi.

***Obrazložitev:***

*Besedili prvega in drugega odstavka sta oblikovani v skladu z določilom pete alineje drugega odstavka 31. člena Zakona o lekarniški dejavnosti /ZLD-1/, ki določa, da akt o ustanovitvi vsebuje pravice, obveznosti in odgovornosti javnega zavoda v pravnem prometu ter v skladu z določili 49. člena Zakona o zavodih /ZZ/, ki določa, da je zavod odgovoren za svoje obveznosti s sredstvi, s katerimi lahko razpolaga.*

**5. Organi zavoda**

1. **člen**

**(organi zavoda)**

Organi zavoda so:

1. direktor zavoda,

2. strokovni vodja, kadar direktor ni nosilec lekarniške dejavnosti,

3. svet zavoda,

4. strokovni svet zavoda,

***Obrazložitev:***

*Besedilo je oblikovano v skladu z določilom 32. člena Zakona o lekarniški dejavnosti /ZLD-1/, ki določa, da ima javni zavod: • direktorja, • strokovnega vodjo, kadar direktor javnega zavoda ni nosilec lekarniške dejavnosti, in • svet zavoda. Javni zavod ima lahko tudi druge organe, če tako določa akt o ustanovitvi.*

*V skladu z navedenim moramo opomniti še na določila veljavnega Zakona o zavodih /ZZ/, ki v prvem odstavku 29. člena določa, da 'zavod upravlja svet ali drug kolegijski organ upravljanja'. V prvem odstavku 31. člena Zakona o zavodih /ZZ/ je določeno, da je 'poslovodni organ zavoda direktor ali drug individualni organ'. Zavod pa ima v skladu z določilom prvega odstavka 43. člena Zakona o zavodih /ZZ/ tudi 'strokovni svet ali drug kolegijski strokovni organ'.*

*Na tem mestu moramo opomniti tudi na določilo 40. člena Zakona o zavodih /ZZ/, ki določa, da strokovno delo zavoda vodi strokovni vodja, če je tako določeno z zakonom ali aktom o ustanovitvi. Zakon o lekarniški dejavnosti /ZLD-1/ pa v drugi alineji prvega odstavka 32. člena določa, da ima javni zavod strokovnega vodjo, kadar direktor javnega zavoda ni nosilec lekarniške dejavnosti.*

1. **člen**

**(direktor zavoda)**

(1) Direktor zavoda organizira delo in poslovanje zavoda, zastopa in predstavlja zavod in je odgovoren za zakonitost dela zavoda.

(2) Direktorja imenuje in razrešuje svet zavoda v skladu s predpisi na podlagi javnega razpisa ter s soglasjem sveta ustanoviteljic.

(3) Za direktorja zavoda je lahko imenovana oseba, ki izpolnjuje pogoje, določene z zakonom in tem odlokom.

(4) Za direktorja je lahko imenovana oseba, ki ima vsaj pet let izkušenj s področja vodenja v zdravstvu.

(5) Mandat direktorja traja pet (5) let in je po preteku te dobe lahko ponovno imenovan.

***Obrazložitev:***

*Besedilo prvega odstavka je oblikovano v skladu z določilom prvega odstavka 33. člena Zakona o lekarniški dejavnosti /ZLD-1/, ki določa, da direktor javnega zavoda zastopa in predstavlja zavod in je odgovoren za zakonitost dela zavoda. Ob navedenem je besedilo oblikovano na podlagi določila prve alineje drugega odstavka 33. člena Zakona o lekarniški dejavnosti /ZLD-1/, ki določa, da direktor javnega zavoda organizira delo in poslovanje javnega zavoda.*

*Besedilo drugega odstavka je oblikovano na podlagi določila prvega odstavka 34. člena Zakona o lekarniški dejavnosti /ZLD-1/, ki določa, da direktorja imenuje in razrešuje svet zavoda s soglasjem ustanovitelja na podlagi javnega razpisa za dobo petih let. Na tem mestu moramo opomniti tudi na določilo 7. člena veljavnega Zakona o javnih uslužbencih /ZJU/, ki v 7. členu (v okviru skupnih načel sistema javnih uslužbencev, ki veljajo tudi za zaposlitev v javnih zavodih) določa, da se 'zaposlovanje javnih uslužbencev izvaja tako, da je zagotovljena enakopravna dostopnost delovnih mest za vse zainteresirane kandidate pod enakimi pogoji in tako, da je zagotovljena izbira kandidata, ki je najbolje strokovno usposobljen za opravljanje nalog na delovnem mestu'. V skladu z navedenim je v tretjem odstavku določeno, da se direktorja zavoda imenuje v skladu s predpisi na podlagi javnega razpisa. V skladu z določilom drugega odstavka 34. člena Zakona o lekarniški dejavnosti /ZLD-1/ se javni razpis za imenovanje direktorja objavi na spletni strani javnega zavoda in v sredstvih javnega obveščanja ter vsebuje: • pogoje za imenovanje; • čas mandata; • rok za prijavo kandidatov, ki ne sme biti krajši od osmih dni od objave javnega razpisa; rok, v katerem bodo prijavljeni kandidati obveščeni o izbiri, ki ne sme biti daljši od 60 dni od objave javnega razpisa, in druge podatke. Svet zavoda izvede postopek javnega razpisa in opravi izbirni postopek. Ob navedenem moramo opomniti, da je z besedilom določeno, da direktorja imenuje in razrešuje svet zavoda s soglasjem sveta ustanoviteljic. Besedilo je oblikovano na podlagi določila četrtega odstavka 61. člena Zakona o lokalni samoupravi /ZLS/, ki določa, da občinski sveti ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb za katere dve ali več občin ustanovi javni zavod, svet ustanoviteljic, ki ga sestavljajo župani. Akt o ustanovitvi sveta ustanoviteljic mora določati njegove naloge, organizacijo dela in način sprejemanja odločitev, financiranje in delitev stroškov med občinami. V skladu z navedenim je z osnutkom Odlokom o ustanovitvi sveta ustanoviteljic javnega zavoda Gorenjske lekarne določeno, da daje svet ustanoviteljic soglasje k imenovanju in razrešitvi direktorja javnega zavoda v skladu z določili zakona.*

*Besedilo tretjega odstavka je oblikovano na podlagi določila tretjega odstavka 33. člena Zakona o lekarniški dejavnosti /ZLD-1/, ki določa, da je za direktorja javnega zavoda lahko imenovan, kdor: • ima izobrazbo, pridobljeno po študijskem programu najmanj druge stopnje, oziroma raven izobrazbe, ki v skladu z zakonom ustreza izobrazbi druge stopnje; • ima izkušnje s področja vodenja in upravljanja; • ni hkrati član sveta zavoda istega ali drugega javnega lekarniškega, zdravstvenega ali socialnovarstvenega zavoda; • ni v delovnem ali pogodbenem razmerju pri pravnih ali fizičnih osebah, ki opravljajo dejavnost izdelovanja zdravil ali dejavnosti prometa na debelo z zdravili, nima lastniškega deleža ali lastništva z možnostjo vpliva pri proizvajalcu zdravil oziroma pri delodajalcu, ki je s temi osebami povezana družba v skladu s predpisi, ki urejajo gospodarske družbe; • ni pravnomočno obsojen zaradi naklepnega kaznivega dejanja, ki se preganja po uradni dolžnosti, in ni bil obsojen na nepogojno kazen zapora v trajanju več kot šest mesecev in • izpolnjuje druge pogoje, določene z aktom o ustanovitvi.*

*Besedilo četrtega odstavka je oblikovano na podlagi določila šeste alineje 33. člena Zakona o lekarniški dejavnosti /ZLD-1/, ki določa, da je za direktorja javnega zavoda lahko imenovan, kdor izpolni druge pogoje, določene z aktom o ustanovitvi.*

*Besedilo petega odstavka je oblikovano v skladu z določilom drugega odstavka 33. člena Zakona o zavodih /ZZ/, ki določa da mandat direktorja traja štiri leta, če ni z zakonom ali aktom o ustanovitvi drugače določeno. Po preteku mandatne dobe je ista oseba lahko znova imenovana za direktorja. Na tem mestu moramo opomniti na določilo prvega odstavka 34. člena Zakona o lekarniški dejavnosti /ZLD-1/, ki določa, da se direktorja imenuje za dobo petih let.*

**5.2 Strokovni vodja javnega zavoda**

1. **člen**

**(strokovno delo javnega zavoda)**

(1) Če direktor ni nosilec lekarniške dejavnosti v skladu z zakonom, ki ureja lekarniško dejavnost, vodi strokovno delo zavoda strokovni vodja.

(2) Strokovnega vodjo imenuje in razrešuje svet zavoda v skladu s predpisi na podlagi javnega razpisa ter s soglasjem sveta ustanoviteljic.

(3) Za strokovnega vodjo zavoda je lahko imenovana oseba, ki izpolnjuje pogoje, določene z zakonom in tem odlokom.

(4) Za strokovnega vodjo je lahko imenovan nosilec lekarniške dejavnosti, ki ima vsaj pet let delovnih izkušenj na področju lekarniške dejavnosti.

(5) Mandat strokovnega vodje zavoda traja pet (5) let in je po preteku te dobe lahko ponovno imenovan.

***Obrazložitev:***

*Besedilo je oblikovano v skladu z določilom tretjega odstavka 31. člena Zakona o zavodih /ZZ/, ki določa, da direktor vodi strokovno delo zavoda in je odgovoren za strokovnost dela zavoda, če ni z zakonom ali aktom o ustanovitvi glede na naravo dejavnosti in obseg dela na poslovodni funkciji določeno, da sta poslovodna funkcija in funkcija vodenja strokovnega dela zavoda ločeni. V skladu z določilom druge alineje prvega odstavka 32. člena Zakona o lekarniški dejavnosti /ZLD-1/ ima javni zavod strokovnega vodjo, kadar direktor javnega zavoda ni nosilec lekarniške dejavnosti. Kot določata četrti in peti odstavke 33. člena Zakona o lekarniški dejavnosti /ZLD-1/ je strokovni vodja odgovoren za strokovno delo javnega zavoda. Za strokovnega vodjo pa je lahko imenovan nosilec lekarniške dejavnosti z najmanj petimi leti delovnih izkušenj na področju lekarniške dejavnosti. Strokovnega vodjo imenuje in razrešuje svet zavoda. Glede postopka imenovanja in razrešitve se smiselno uporabljajo določbe 34. in 35. člena Zakona o lekarniški dejavnosti /ZLD-1/ (34. člen Zakon o lekarniški dejavnosti /ZLD-1/).*

**5.3 Svet zavoda**

1. **člen**

**(svet zavoda)**

(1) Svet zavoda nadzoruje in upravlja zavod.

(2) Svet zavoda ima trideset (30) članov in je sestavljen iz predstavnikov:

* ustanoviteljic: osemnajst (18) članov;
* zaposlenih v zavodu: deset (10) članov;
* pacientov: en (1) član,
* Zavoda za zdravstveno zavarovanje Slovenije: en (1) član

(3) Predstavnike ustanoviteljic imenujejo ustanoviteljice v skladu s svojim statutom.

(4) Predstavnike delavcev izvolijo delavci neposredno s tajnim glasovanjem, na način in po postopku, ki ga določa statut zavoda.

(5) Predstavnika pacientov imenuje svet ustanoviteljic javnega zavoda na podlagi izvedenega javnega poziva.

(6) Predstavnika Zavod za zdravstveno zavarovanje Slovenije imenuje Zavod za zdravstveno zavarovanje Slovenije.

(7) Mandat članov sveta zavoda traja pet (5) let in so po preteku te dobe lahko ponovno izvoljeni oziroma imenovani.

(8) Svet javnega zavoda sprejema odločitve na svoji seji z večino opredeljenih glasov navzočih članov. Svet javnega zavoda lahko veljavno sklepa, če je na seji navzoča večina članov sveta javnega zavoda. Organizacijo in način dela sveta javnega zavoda ter način uresničevanja pravic in dolžnosti članov sveta javnega zavoda določi svet javnega zavoda s poslovnikom.

(9) Predsednik sveta javnega zavoda in njegov namestnik se izvolita izmed članov sveta javnega zavoda.

(10) Svet javnega zavoda ima pristojnosti, določene z zakoni in statutom zavoda, in sicer:

* nadzoruje poslovanje in izvajanje programa dela javnega zavoda z vidika sprejetega strateškega in letnega načrta javnega zavoda,
* nadzoruje ravnanje s premoženjem javnega zavoda,
* nadzoruje namenskost in smotrnost porabe sredstev javnega zavoda,
* odloča o uporabi presežkov prihodkov nad odhodki v skladu z določili zakona, ki ureja lekarniško dejavnost,
* ustanoviteljicam predlaga, da se del presežka prihodkov nad odhodki javnega zavoda v skladu z določili zakona, ki ureja lekarniško dejavnost, vrne ustanoviteljicam,
* nadzoruje finančno poslovanje javnega zavoda,
* obravnava dolgoročno strategijo razvoja javnega zavoda, jo potrdi in predloži ustanoviteljicam v sprejetje,
* sprejme letni program dela in določa finančni načrt javnega zavoda s soglasjem sveta ustanoviteljic,
* sprejme normative za delo na predlog direktorja,
* preveri in potrdi letno poročilo javnega zavod s soglasjem sveta ustanoviteljic,
* odloča o delovni uspešnosti direktorja,
* spremlja vodenje poslov javnega zavoda in delo direktorja,
* uveljavlja zahtevke javnega zavoda proti direktorju v zvezi s povračilom škode, nastale pri poslovodenju,
* obravnava poročila direktorja in daje smernice za njegovo delo,
* spremlja kazalnike kakovosti in varnosti v skladu z zakonom, ki ureja lekarniško dejavnost,
* najmanj polletno spremlja in ocenjuje poslovanje javnega zavoda,
* s soglasjem sveta ustanoviteljic imenuje direktorja,
* s soglasjem sveta ustanoviteljic razreši direktorja,
* imenuje in razrešuje strokovnega vodjo,
* sprejema statut javnega zavoda s soglasjem sveta ustanoviteljic,
* sprejema splošne akte zavoda, ki jih je dolžan sprejeti na podlagi zakonov in drugih predpisov,
* ustanoviteljicam predlaga spremembo ali razširitev dejavnosti javnega zavoda,
* odloča o ustanovitvi oziroma ukinitvi lekarn, podružnic lekarn in priročnih zalog zdravil,
* imenuje vršilca dolžnosti direktorja pod pogoji določenimi z zakonom, ki ureja lekarniško dejavnost,
* obravnava ugotovitve nadzornih organov,
* zagotavlja varstvo pravic delavcev,
* opravlja druge naloge, določene z zakonom, tem odlokom in statutom javnega zavoda.

(11) Člani svet zavoda imajo pravico do sejnine za udeležbo na seji. Višino sejnin določi svet ustanoviteljic, v skladu s predpisi, ki urejajo sejnine in povračila v javnih zavodih.

***Obrazložitev:***

*Besedilo prvega in drugega odstavka je oblikovano v skladu z določilom prvega in drugega odstavka 29. člena Zakona o zavodih /ZZ/, ki določata, da zavod upravlja svet ali drug kolegijski organ. Na tem mestu moramo opomniti še na določilo prvega odstavka 36. člena Zakona o lekarniški dejavnosti /ZLD-1/, ki določa, da javni zavod nadzoruje in upravlja svet zavoda, ki ga sestavljajo: • predstavniki ustanovitelja; • predstavniki zaposlenih v javnem zavodu, ki predstavljajo najmanj tretjino članov sveta zavoda; • predstavniki pacientov, ki jih ustanovitelj imenuje na podlagi izvedenega javnega poziva, in • predstavniki ZZZS. Sestavo, številčno razmerje in postopek imenovanja predstavnikov v svetu javnega zavoda določi ustanovitelj z aktom o ustanovitvi. Na tej pravni podlagi je bilo oblikovano besedilo drugega odstavka, ki določa, da ima svet zavoda sedemindvajset (27) članov, od tega:*

* *osemnajst (18) članov sveta, predstavnikov občin ustanoviteljic (vsaka občina ustanoviteljica ima v skladu z določilom prve alineje 36. člena Zakona o lekarniški dejavnosti /ZLD-1/ po enega predstavnika v svetu zavoda);*
* *deset (10) članov sveta, predstavnikov delavcev zavoda (število članov delavskega predstavništva v svetu javnega zavoda določa Kolektivna pogodba za dejavnost zdravstva in socialnega varstva Slovenije v točki 'III/B Delavsko predstavništvo'. Delavsko predstavništvo sestavlja glede na število zaposlenih v zavodu z več kot 100 do 200 delavcev - sedem članov, vendar je potrebno na tem mestu opomniti na določilo druge alineje prvega odstavka 35. člena Zakona o lekarniški dejavnosti /ZLD-1/, ki določa, da morajo predstavniki zaposlenih v javnem zavodu v svetu javnega zavoda predstavljati najmanj tretjino članov sveta zavoda);*
* *en (1) član sveta, predstavnik pacientov, ki jih ustanovitelj imenuje na podlagi izvedenega javnega poziva, in*
* *en (1) član sveta, predstavnik Zavoda za zdravstveno zavarovanje Slovenije.*

*Kot je določeno z tretjim odstavkom, predstavnike ustanoviteljic imenujejo občine ustanoviteljice v skladu z svojim statutom.*

*Besedilo četrtega odstavka je oblikovano v skladu z določili veljavnega Zakona o sodelovanju delavcev pri upravljanju /ZSDU/.*

*Besedilo petega odstavka je oblikovano na podlagi določila tretje alineje prvega odstavka 35. člena Zakona o lekarniški dejavnosti /ZLD-1/, ki določa, da svet zavoda sestavljajo predstavniki pacientov, ki jih ustanovitelj imenuje na podlagi izvedenega javnega poziva.*

*Besedilo šestega odstavka je oblikovano na podlagi določila tretje alineje prvega odstavka 35. člena Zakona o lekarniški dejavnosti /ZLD-1/, ki določa, da svet zavoda sestavljajo predstavniki Zavoda za zdravstveno zavarovanje Slovenije.*

*Besedilo sedmega odstavka je oblikovano v skladu z določili tretjega odstavka 36. člena Zakona o lekarniški dejavnosti /ZLD-1/, ki določa, da je svet zavoda imenovan za obdobje petih let.*

*S osmim odstavkom je določen način odločanja na seji sveta zavoda. Besedilo je oblikovano po analogiji določila 35. člena Zakona o lokalni samoupravi /ZLS/, s katerim je določeno, da občinski svet sprejema odločitve na svoji seji z večino opredeljenih glasov navzočih članov. Svet lahko veljavno sklepa, če je na seji navzoča večina članov občinskega sveta. Ob navedenem je v tem odstavku določeno, da organizacijo in način dela sveta zavoda ter način uresničevanja pravic in dolžnosti članov sveta zavoda določi svet zavoda s poslovnikom.*

*Z devetim odstavkom je določen način izvolitve predsednika sveta javnega zavoda in njegovega namestnika.*

*Besedilo desetega odstavka je oblikovano v skladu z določilom 30. člena Zakona o zavodih /ZZ/, ki določa, da svet zavoda sprejema statut oziroma pravila in druge splošne akte zavoda, sprejema programe dela in razvoja zavoda ter spremlja njihovo izvrševanje, določa finančnih načrt in sprejema zaključni račun zavoda, predlaga ustanovitelju spremembo ali razširitev dejavnosti, daje ustanovitelju in direktorju zavoda predloge in mnenja o posameznih vprašanjih in opravlja druge z zakonom ali aktom o ustanovitvi oziroma statutom ali pravili zavoda določene zadeve. Ob navedenem svet zavoda v skladu z določilom tretjega odstavka 36. člena Zakona o lekarniški dejavnosti /ZLD-1/ opravlja naslednje naloge:*

* *nadzoruje poslovanje in izvajanje programa dela javnega zavoda z vidika sprejetega strateškega in letnega načrta javnega zavoda,*
* *nadzoruje ravnanje s premoženjem javnega zavoda,*
* *nadzoruje namenskost in smotrnost porabe sredstev javnega zavoda,*
* *odloča o uporabi presežkov prihodkov nad odhodki v skladu z določili zakona, ki ureja lekarniško dejavnost,*
* *ustanoviteljicam predlaga, da se del presežka prihodkov nad odhodki javnega zavoda v skladu z določili zakona, ki ureja lekarniško dejavnost, vrne ustanoviteljicam,*
* *nadzoruje finančno poslovanje javnega zavoda,*
* *obravnava dolgoročno strategijo razvoja javnega zavoda, jo potrdi in predloži ustanoviteljicam v sprejetje,*
* *sprejme letni program dela in določa finančni načrt javnega zavoda,*
* *sprejme normative za delo na predlog direktorja,*
* *preveri in potrdi letno poročilo javnega zavoda,*
* *odloča o delovni uspešnosti direktorja,*
* *spremlja vodenje poslov javnega zavoda in delo direktorja,*
* *uveljavlja zahtevke javnega zavoda proti direktorju v zvezi s povračilom škode, nastale pri poslovodenju,*
* *obravnava poročila direktorja in daje smernice za njegovo delo,*
* *spremlja kazalnike kakovosti in varnosti v skladu z zakonom, ki ureja lekarniško dejavnost,*
* *najmanj polletno spremlja in ocenjuje poslovanje javnega zavoda,*
* *s soglasjem sveta ustanoviteljic imenuje direktorja,*
* *s soglasjem sveta ustanoviteljic razreši direktorja,*
* *imenuje in razrešuje strokovnega vodjo,*
* *druge naloge, določene z zakonom, aktom o ustanovitvi in statutom.*

*Z določilom enajstega odstavka se določa pravica članov sveta zavoda do sejnine. Na tem mestu moramo opomniti, da je Vlada RS v letu 2009 sprejela Uredbo o sejninah in povračilih stroškov v javnih skladih, javnih agencijah, javnih zavodih in javnih gospodarskih zavodih (Uradni list RS, št. 16/09, 107/10, 66/12, 51/13 in 6/15), s katero je določila način izračuna višine sejnine, stroške, do katerih je upravičen član sveta javne agencije, nadzornega sveta javnega sklada, sveta javnega zavoda ali upravnega odbora javnega gospodarskega zavoda, in postopek za izplačilo sejnine in povračila stroškov.*

**5.4 Strokovni svet javnega zavoda**

1. **člen**

**(strokovni svet zavoda)**

(1) Strokovni svet zavoda je kolegijski organ zavoda za obravnavanje in odločanje o strokovnih vprašanjih.

(2) Število članov, pogoje in način imenovanja, način dela ter naloge strokovnega sveta zavoda se določijo s statutom zavoda v skladu z zakonom, ki ureja zavode.

***Obrazložitev:***

*Prvi odstavek je oblikovan v skladu z določilom prvega odstavka 43. člena Zakona o zavodih /ZZ/, ki določa, da ima zavod strokovni svet ali drug kolegijski strokovni organ. Na tem mestu moramo opomniti na določilo drugega odstavka 32. člena Zakona o lekarniški dejavnosti /ZLD-1/, ki določa, da ima lahko javni zavod tudi druge organe, če tako določa akt o ustanovitvi.*

*Drugi odstavek je oblikovan v skladu z določilom drugega odstavka 43. člena Zakona o zavodih /ZZ/, ki določa, da se sestava, način oblikovanja in naloge strokovnega sveta zavoda določijo s statutom ali pravili zavoda v skladu z zakonom in aktom o ustanovitvi. V skladu z določilom 44. člena Zakona o zavodih /ZZ/ strokovni svet zavoda obravnava vprašanja s področja strokovnega dela zavoda, odloča o strokovnih vprašanjih v okviru pooblastil, določenih v statutu ali pravilih zavoda, določa strokovne podlage za programe dela in razvoja zavoda, daje svetu in direktorju mnenja in predloge glede organizacije dela in pogojev za razvoj dejavnosti ter opravlja druge z zakonom ali aktom o ustanovitvi oziroma s statutom ali pravili zavoda določene naloge.*

**6. Sredstva za delo javnega zavoda**

1. **člen**

 **(sredstva za delo javnega zavoda)**

Sredstva za delo pridobiva javni zavod iz javnih in zasebnih sredstev, ki zajemajo zlasti:

* plačila za opravljeno delo v okviru lekarniške dejavnosti na podlagi pogodbe z nosilci zdravstvenih zavarovanj,
* plačila iz proračunskih sredstev,
* sredstev ustanovitelja,
* s prodajo blaga in storitev na trgu,
* iz drugih virov.

***Obrazložitev:***

*Besedilo je oblikovano v skladu z določilom prvega odstavka 15. člena Zakona o lekarniški dejavnosti /ZLD-1/, ki določa, da je izvajanje lekarniške dejavnosti financirano iz javnih in zasebnih sredstev. Javna sredstva zajemajo zlasti: • plačila za opravljeno delo v okviru lekarniške dejavnosti na podlagi pogodbe z nosilci zdravstvenih zavarovanj; • plačila iz proračunskih sredstev; • sredstev ustanovitelja. Na tem mestu moramo opomniti še na določilo prvega odstavka 48. člena Zakona o zavodih /ZZ/, ki določa, da zavod pridobiva sredstva za delo iz sredstev ustanovitelja, s plačili za storitve, s prodajo blaga in storitev na trgu in iz drugih virov na način in pod pogoji, določenimi z zakonom in aktom o ustanovitvi.*

**7. Premoženje zavoda**

1. **člen**

**(premoženje zavoda)**

(1) Za izvajanje dejavnosti zavoda dajo ustanoviteljice zavodu v upravljanje nepremične v lasti ustanoviteljic, v obsegu in vrednosti, kot izhaja iz bilance stanja zavoda na dan 1.1.2017.

(2) Za izvajanje dejavnosti zavoda ima zavod v lasti finančno in stvarno premoženje v obliki in vrednostih, kot izhajajo iz bilance stanja zavoda na dan 1.1.2017.

(3) S finančnim premoženjem ravna zavod kot dober gospodar in v skladu z določbami zakona, ki ureja lekarniško dejavnost.

(4) S stvarnim premoženjem ravna zavod v skladu z Zakonom o stvarnem premoženju države in samoupravnih lokalnih skupnosti.

(5) K razpolaganju z nepremičnim premoženjem zavoda mora zavod pridobiti soglasje ustanoviteljic.

***Obrazložitev:***

*Prvi in drugi odstavek sta oblikovana v skladu z določilom sedme, devete in desete alineje drugega odstavka 31. člena Zakona o lekarniški dejavnosti /ZLD-1/, ki določa, da akt o ustanovitvi javnega lekarniškega zavoda vsebuje obseg premoženja, ki se zagotavlja javnemu zavodu in določbe o obsegu premoženja, ki je javnemu zavodu dano v last ali upravljanje. Na tem mestu moramo opomniti na določilo 67. člena Zakona o javnih financah /ZJF/, ki določa, da je občinsko premoženje finančno in stvarno premoženje v lasti občin. Finančno premoženje po Zakonu o javnih financah /ZJF/ so denarna sredstva, terjatve, dolžniški vrednostni papirji ter delnice in deleži na kapitalu pravnih oseb in druge naložbe v pravne osebe. Stvarno premoženje so premičnine in nepremičnine. Za opravljanje javnih služb in dejavnosti v javnem interesu lahko občina organizira občinsko premoženje v obliki javnih zavodov.*

*Tretji odstavek je oblikovan v skladu z določilom 38. člena Zakona o lekarniški dejavnosti /ZLD-1/, ki določa vire sredstev javnega zavoda in razpolaganje s presežki ter z zahtevo 100. člena Zakona o javnih financah /ZJF/, po katerem mora zavod zagotoviti, da finančno poslovodenje in sistem kontrol deluje v skladu z načeli zakonitosti, preglednosti, učinkovitosti, uspešnosti in gospodarnosti. Prav tako tudi drugi odstavek 51. člena Zakona o lokalni samoupravi /ZLS/ določa, da mora občina s premoženjem gospodariti kot dober gospodar. Ker zavod razpolaga s premoženjem občin ustanoviteljic je tako dolžan uporabljati in upravljati premoženje s skrbnostjo dobrega gospodarja.*

*V skladu z določilom četrtega odstavka je zavod za upravljanje s premoženjem odgovoren ustanoviteljicam. Na tem mestu moramo opomniti na določilo 9. člena veljavnega Zakona o stvarnem premoženju države in samoupravnih lokalnih skupnosti /ZSPDSLS/, ki določa, da so upravljavci stvarnega premoženja občin občinske uprave in osebe javnega prava (torej tudi javni zavodi), ki jih za upravljavce določi organ pristojen za izvrševanje proračuna občine s svojim aktom. Slednje pomeni, da mora župan občine ustanoviteljice s svojim aktom določiti javni zavod za upravljavca stvarnega premoženja, ki je v lasti občine ustanoviteljice in z javnim zavodom skleniti pogodbo o upravljanju stvarnega premoženja občine. Upravljanje s stvarnim premoženjem pa pomeni zlasti skrb za pravno in dejansko urejenost, investicijsko vzdrževanje, oddajanje v najem, obremenjevanje s stvarnimi pravicami, dajanje stvarnega premoženja v uporabo in podobno (3. člen ZSPDPO).*

*Peti odstavek je oblikovan v skladu z zahtevo pete alineje 30. člena Zakona o lekarniški dejavnosti /ZLD-1/, ki določa, da ustanovitelj javnega zavoda daje soglasje k razpolaganju z nepremičnim premoženjem javnega zavoda.*

**8. Odgovornost ustanoviteljic za obveznosti zavoda in njegovo poslovanje**

1. **člen**

**(odgovornost za obveznosti zavoda in njegovo poslovanje)**

Ustanoviteljice ne odgovarjajo za obveznosti zavoda in njegovo poslovanje.

***Obrazložitev:***

*Besedilo je oblikovano v skladu z določilom drugega odstavka 49. člena Zakona o zavodih /ZZ/, ki določa, da je ustanovitelj odgovoren za obveznosti zavoda, če ni z zakonom ali aktom o ustanovitvi drugače določeno.*

**9. Medsebojne pravice in obveznosti med javnim zavodom in ustanoviteljicami**

1. **člen**

 **(medsebojne pravice in obveznosti)**

(1) Zavod:

* poroča ustanoviteljicam vsaj enkrat letno o svojem poslovanju;
* predloži občinam ustanoviteljicam letno poročilo in poročilo o realizaciji letnega načrta;
* pripravlja in oblikuje razvojne načrte;
* sodeluje pri ukrepih ustanoviteljic za napredek zdravstvenega varstva prebivalstva;
* zagotavlja ustanoviteljicam potrebne podatke v skladu z zakonom.

(2) Ustanoviteljice:

* v skladu s planom sodelujejo pri zagotavljanju mreže javne lekarniške službe;
* vključujejo zavod v oblikovanje politike zdravstvenega varstva;
* usklajujejo programe zdravstvenega varstva in spremljajo njegovo izvajanje ter sprejemajo druge ukrepe za izboljšanje stanja na področju zdravstvenega varstva;
* imenujejo svoje predstavnike v svet zavoda,
* v primerih, ko ugotovijo, da je ogroženo nemoteno izvajanje dejavnosti, za katero je zavod ustanovljen, imajo ustanoviteljice pravico sklicati sejo sveta zavoda in predlagati ukrepe skladno z zakonskimi in drugimi predpisi.

(3) Zavod pridobi soglasje k investicijam ali obremenitvi nepremičnin, ki so v lasti vsake ustanoviteljice in v upravljanju zavoda in k vsem ostalim zadevam, če tako določajo predpisi.

***Obrazložitev:***

*S prvim in drugim odstavkom so določene medsebojne pravice in obveznosti med zavodom in ustanoviteljicami.*

**10. Medsebojne pravice, obveznosti in odgovornosti ustanoviteljic**

1. **člen**

**(medsebojne pravice, obveznosti in odgovornosti ustanoviteljic)**

(1) Za izvrševanje ustanoviteljskih pravic ustanoviteljice ustanovijo svet ustanoviteljic, ki ga sestavljajo župani oziroma županje v skladu z določili zakona, ki ureja lokalno samoupravo.

(2) Ustanoviteljice uredijo medsebojne pravice, obveznosti in odgovornosti s pogodbo, ki jo župani oziroma županje občin ustanoviteljic sklenejo v treh (3) mesecih po uveljavitvi tega odloka.

***Obrazložitev:***

*Prvi odstavek je oblikovan v skladu z določilom četrtega in petega odstavka 61. člena veljavnega Zakona o lokalni samoupravi /ZLS/, ki določa, da občinski sveti ustanovijo za uresničevanje ustanoviteljskih pravic in za usklajevanje odločitev občin v zvezi z zagotavljanjem javnih služb svet ustanoviteljic, ki ga sestavljajo župani. Svet ustanoviteljic opravlja svoje naloge*

*Drugi odstavek je oblikovan v skladu z določilom 9. člena Zakona o zavodih /ZZ/, ki določa, da se medsebojne pravice, obveznosti in odgovornosti med ustanovitelji uredijo s pogodbo.*

**11. Način razpolaganja s presežkom prihodkov nad odhodki in način kritja primanjkljaja sredstev za delo zavoda**

1. **člen**

**(presežek prihodkov)**

(1) Presežek prihodkov nad odhodki se ugotavlja skladno s predpisi in se nameni za:

* solventno in likvidno poslovanje javnega zavoda,
* investicije v prostor in opremo lekarne,
* razvoj kadrov in uvajanje novih lekarniških storitev.

(2) Svet zavoda predlaga ustanoviteljicam, da se del presežka prihodkov nad odhodki javnega zavoda iz zasebnih sredstev vrne ustanoviteljicam, če s tem ni ogroženo solventno ali likvidno poslovanje javnega zavoda, v skladu z določili zakona, ki ureja lekarniško dejavnost. Ta sredstva smejo ustanoviteljice uporabiti izključno za izvajanje zdravstvene dejavnosti.

***Obrazložitev:***

*Besedilo prvega odstavka je oblikovano na podlagi določila drugega odstavka 38. člena Zakona o lekarniški dejavnosti /ZLD-1/, ki določa, da se presežek prihodkov nad odhodki, ki ga ustvari javni zavod nameni za: • solventno in likvidno poslovanje javnega zavoda; • investicije v prostor in opremo lekarne; • razvoj kadrov in uvajanje novih lekarniških storitev.*

*Drugi odstavek je oblikovan na podlagi določila petega odstavka 38. člena Zakona o lekarniški dejavnosti /ZLD-1/, ki določa, da svet zavoda predlaga ustanovitelju, da se del presežka prihodkov nad odhodki javnega zavoda iz zasebnih sredstev vrne ustanovitelju, če s tem ni ogroženo solventno ali likvidno poslovanje javnega zavoda. Ta sredstva sme ustanovitelj uporabiti izključno za izvajanje zdravstvene dejavnosti. Na tem mestu moramo opomniti, da se kot solventno poslovanje javnega zavoda šteje poslovanje, ki omogoča: • dolgoročni vir sredstev v poslovanju javnega zavoda; • nerazporejen presežek prihodkov nad odhodki v višini šestmesečne povprečne vrednosti zalog blaga in • šestmesečne povprečne vrednosti terjatev, ki presegajo obveznosti do dobaviteljev v preteklem letu. Za likvidno poslovanje javnega zavoda pa mora ostati kot dolgoročni vir sredstev trajno v poslovanju javnega zavoda nerazporejen presežek prihodkov nad odhodki najmanj v višini povprečnih enomesečnih stroškov poslovanja javnega zavoda v preteklem letu.*

1. **člen**

**(primanjkljaj sredstev za delo)**

(1) O načinu in višini pokrivanja primanjkljaja sredstev za delo, ki ga ni mogoče pokriti iz drugih razpoložljivih sredstev zavoda, odločajo ustanoviteljice na predlog sveta zavoda.

(2) Zavod mora ugotavljati primanjkljaj sredstev za delo iz prvega odstavka tega člena tudi po teritorialnem načelu lege organizacijskih enot zavoda.

***Obrazložitev:***

*Besedilo je oblikovano v skladu z določilom prvega odstavka 48. člena Zakona o zavodih /ZZ/, ki določa, da zavod pridobiva sredstva za delo iz sredstev ustanovitelja. Ker je temeljna dejavnost zavoda opravljanje javne službe lekarniške dejavnosti, katere trajno in nemoteno opravljanje zagotavlja v javnem interesu občina (22. člen ZZ), morajo občine zagotoviti ustrezen obseg sredstev za trajno in nemoteno opravljanje lekarniške dejavnosti. Na tej pravni podlagi o načinu in višini pokrivanja primanjkljaja sredstev za delo, ki ga ni mogoče pokriti iz drugih razpoložljivih sredstev zavoda, odločajo ustanoviteljice na predlog sveta zavoda. Z besedilom je še določeno, da mora zavod ugotavljati primanjkljaj sredstev za delo po teritorialnem načelu organizacijskih enot zavoda.*

**12. Splošni akti zavoda**

1. **člen**

**(statut zavoda)**

(1) Zavod ima statut, s katerim uredi organizacijo zavoda, določi pristojnosti, pooblastila in odgovornosti zavoda, način dela in odločanja ter druga vprašanja, pomembna za opravljanje dejavnosti in poslovanje zavoda v skladu z zakoni in tem odlokom.

(2) Statut zavoda sprejme svet zavoda s soglasjem sveta ustanoviteljic.

***Obrazložitev:***

*Prvi odstavek je oblikovan v skladu z določilom 45. člena Zakona o zavodih /ZZ/, ki določa, da ima zavod statut in pravila. S statutom ali pravili zavoda se ureja organizacija zavoda, organi, njihove pristojnosti in način odločanja ter druga vprašanja, pomembna za opravljanje dejavnosti in poslovanje zavoda v skladu z zakonom in aktom o ustanovitvi.*

*Drugi odstavek je oblikovan v skladu z določilom prvega odstavka 46. člena Zakona o zavodih /ZZ/, ki določa, da statut oziroma pravila zavoda sprejme svet zavoda s soglasjem ustanovitelja.*

1. **člen**

**(drugi splošni akti)**

(1) V skladu s statutom lahko zavod pripravi in sprejme tudi druge splošne akte, s katerimi se uredijo druga vprašanja, pomembna za delo in poslovanje zavoda.

(2) Splošne akte zavoda sprejme svet zavoda ali direktor zavoda. Razmejitev pristojnosti pri sprejemanju splošnih aktov zavoda se določi v statutu zavoda.

***Obrazložitev:***

*Prvi je oblikovan v skladu z določilom tretjega odstavka 45. člena Zakona o zavodih /ZZ/, ki določa, da ima zavod lahko tudi druge splošne akte, s katerimi se urejajo vprašanja pomembna za delo in poslovanje zavoda v skladu s statutom oziroma pravili.*

*Drugi odstavek je oblikovan v skladu z določilom drugega odstavka 46. člena Zakona o zavodih /ZZ/, ki določa, da druge splošne akte sprejme svet zavoda, če ni s statutom oziroma pravili zavoda določeno, da jih sprejme direktor.*

**13. Statusne spremembe**

1. **člen**

**(statusne spremembe)**

(1) Zavod se lahko pripoji drugemu zavodu, spoji z drugim zavodom, se razdeli na dvoje ali več zavodov. O tem odločajo ustanoviteljice.

(2) Ustanoviteljice lahko odločijo, da se organizacijska enota zavoda izloči in pripoji drugemu zavodu ali organizira kot samostojen zavod.

***Obrazložitev:***

*Besedilo je oblikovano v skladu z določilom 51. člena Zakona o zavodih /ZZ/, ki določa, da lahko ustanovitelj odloči, da se zavod pripoji drugemu zavodu, da se dvoje ali več zavodov spoji v en zavod, ali da se zavod razdeli na dvoje ali več zavodov. Ustanovitelj lahko odloči, da se organizacijska enota zavoda izloči in pripoji drugemu zavodu ali organizira kot samostojen zavod. Ustanovitelj lahko odloči tudi, da se zavod ali njegova organizacijska enota organizira kot podjetje.*

**14. Prehodne in končne določbe**

1. **člen**

**(opravljanje funkcije)**

Člani sveta zavoda, direktor zavoda in člani strokovnega sveta zavoda opravljajo svojo funkcijo do izteka mandata.

***Obrazložitev:***

*Z besedilom 24. člena se zagotavlja kontinuiteta dela organov javnega zavoda, ki opravljajo svojo funkcijo do izteka mandata.*

1. **člen**

**(uskladitev statuta)**

(1) Zavod mora uskladiti statut zavoda s tem odlokom najkasneje v treh mesecih od uveljavitve tega odloka.

(2) Do uskladitve statuta in uskladitve drugih aktov s tem odlokom se smiselno uporabljajo določila obstoječih splošnih aktov zavoda, če niso v nasprotju s tem odlokom.

***Obrazložitev:***

*Besedilo prvega in drugega odstavka se nanaša na uskladitev statuta in drugih splošnih aktov zavoda z vsebino odloka.*

1. **člen**

**(prenehanje veljavnosti)**

Z dnem uveljavitve tega odloka preneha veljati Odlok o ustanovitvi javnega zavoda Gorenjske lekarne (Uradni list RS, št. 4/2014).

***Obrazložitev:***

*Besedilo določa način prenehanja veljavnosti Odloka o ustanovitvi javnega zavoda Gorenjske lekarne (Uradni list RS, št. 4/2014).*

1. **člen**

**(objava in začetek veljavnosti)**

Ta odlok, po sprejemu na vseh občinskih svetih občin ustanoviteljic, objavi Mestna občina Kranj v Uradnem listu Republike Slovenije in začne veljati petnajsti dan po objavi. Občine ustanoviteljice, ki uradnih objav ne objavljajo v Uradnem listu Republike Slovenije, objavijo ta odlok v svojem uradnem glasilu.

***Obrazložitev:***

*Besedilo je oblikovano na podlagi določila 154. člena Ustave Republike Slovenije, ki določa, da morajo biti predpisi objavljeni preden začnejo veljati. Predpis začne veljati petnajsti dan po objavi, če ni v njem določeno drugače. Predpisi lokalnih skupnosti se objavijo v uradnem glasilu, ki ga same določijo.*

|  |  |
| --- | --- |
| Številka: | Mestna občina Kranj |
| Datum: | Boštjan Trilar, župan |
|  |  |
| Številka: | Občina Radovljica |
| Datum: | Ciril Globočnik, župan |
|  |  |
| Številka: | Občina Bled |
| Datum: | Janez Fajfar, župan |
|  |  |
| Številka: | Občina Gorje |
| Datum: | Peter Torkar, župan |
|  |  |
| Številka: | Občina Bohinj |
| Datum: | Franc Kramar, župan |
|  |  |
| Številka: | Občina Jesenice |
| Datum: | Tomaž Tom Mencinger, župan |
|  |  |
| Številka: | Občina Žirovnica |
| Datum: | Leopold Pogačar, župan |
|  |  |
| Številka: | Občina Kranjska Gora |
| Datum: | Janez Hrovat, župan |
|  |  |
| Številka: | Občina Cerklje na Gorenjskem |
| Datum: | Franc Čebulj, župan |
|  |  |
| Številka: | Občina Naklo |
| Datum: | Marko Mravlja, župan |
|  |  |
| Številka: | Občina Preddvor |
| Datum: | Miran Zadnikar, župan |
|  |  |
| Številka: | Občina Jezersko |
| Datum: | Jure Rebolj, župan |
|  |  |
| Številka: | Občina Šenčur |
| Datum: | Ciril Kozjek, župan |
|  |  |
| Številka: | Občina Škofja Loka |
| Datum: | Miha Ješe, župan |
|  |  |
| Številka: | Občina Gorenja vas - Poljane |
| Datum: | Milan Janez Čadež, župan |
|  |  |
| Številka: | Občina Železniki |
| Datum: | Anton Luznar, župan |
|  |   |
| Številka: | Občina Žiri |
| Datum: | Janez Žakelj, župan |
|  |  |
| Številka: | Občina Tržič |
| Datum: | mag. Borut Sajovic, župan |

**II. Osnutek Odloka o ustanovitvi sveta ustanoviteljic javnega zavoda Gorenjske lekarne**

Na podlagi 3. člen Zakona o zavodih /ZZ/ (Uradni list RS, št. 12/19, 8/96, 36/00-ZPZDC, 127/06-ZJZP), prvega odstavka 27. člen Zakona o lekarniški dejavnosti /ZLD-1/ (Uradni list RS, št. 85/16), 22. člen Zakona o lokalni samoupravi /ZLS/ (Uradni list RS, št. 94/07-UPB2, 76/08, 79/09, 51/10, 40/12-ZUJF, 14/15-ZUUJFO, 76/16 – odl. US) ter 22. člena Statuta Mestne občine Kranj (Uradni list RS, št. 30/17-uradno prečiščeno besedilo), 16. člena Statuta občine Bled (Uradni list RS, št. 67/09-uradno prečiščeno besedilo, 8/12), 15. člena Statuta občine Gorje (Uradno glasilo slovenskih občin, št. 13/17), 17. člena Statuta občine Bohinj (Uradni vestnik Občine Bohinj, št. 8/17 iradno prečiščeno besedilo), 14. člena Statuta občine Jesenice (Uradni list RS, št. 101/15), 18. člena Statuta občine Žirovnica (Uradni list RS, št. 55/11 – uradno prečiščeno besedilo, 76/12, 19/13, 50/14, 85/16, 7/17 – popr.), 16. člena Statuta občine Kranjska Gora (Uradni list RS, št. 31/2017), 16. člena Statuta občine Cerklje na Gorenjskem (Uradni vestnik Občine Cerklje na Gorenjskem, št. 7/16), 12. člena Statuta občine Naklo (Uradni list RS, št. 28/15, Uradno glasilo slovenskih občin, 63/15), 16. člena Statuta občine Preddvor (Uradno glasilo občine Preddvor, št. 8/09, 1/11), 17. člena Statuta Občine Radovljica (Deželne novice, Uradne objave, št. 188/14), 15. člena Statuta občine Jezersko (Uradni vestnik Občine Jezersko, št. 1/11), 17. člen Statuta občine Šenčur (16. člen Statuta občine Šenčur (Uradno glasilo slovenskih občin, št. 9/2018), 16. člena Statuta občine Škofja Loka (Uradno glasilo slovenskih občin, št. 3/16 – uradno prečiščeno besedilo, 35/16), 17. člena Statuta občine Gorenja vas - Poljane (Uradni list RS, št. 85/13, 48/15), 16. člena Statuta občine Železniki (Uradni list RS, št. 88/15), 16. člena Statuta občine Žiri (Uradni vestnik Gorenjske, št. 94/11), 18. člena Statuta občine Tržič (Uradni list RS, št. 19/13, 74/15) so Mestni svet Mestne občine Kranj na svoji ... seji dne ..., Občinski svet Občine Radovljica na svoji ... seji dne ..., Občinski svet Občine Bled na svoji ... seji dne ..., Občinski svet Občine Gorje na svoji ... dne ..., Občinski svet Občine Bohinj na svoji ... seji dne ..., Občinski svet Občine Jesenice na svoji ... dne ..., Občinski svet Občine Žirovnica na svoji ... seji dne ..., Občinski svet Občine Kranjska Gora na svoji ... dne ..., Občinski svet Občine Cerklje na Gorenjskem na svoji ... seji dne ..., Občinski svet Občine Naklo na svoji ... seji dne ..., Občinski svet Občine Preddvor na svoji ... seji dne ..., Občinski svet Občine Jezersko na svoji ... seji dne ..., Občinski svet Občine Šenčur na svoji ... seji dne ..., Občinski svet Občine Šenčur na svoji ... seji dne ..., Občinski svet Občine Škofja Loka na svoji ... seji dne ..., Občinski svet Občine Gorenja vas - Poljane na svoji ... seji dne ..., Občinski svet Občine Železniki na svoji ... seji dne ..., Občinski svet Občine Žiri na svoji ... seji dne ... in Občinski svet Občine Tržič na svoji ... seji dne ... sprejeli

***Obrazložitev:***

*V skladu z določilom tretjega odstavka 61. člena Zakona o lokalni samoupravi /ZLS/ lahko dvoje ali več občin zaradi gospodarnejšega in učinkovitejšega zagotavljanja javnih služb skupaj ustanovi javni zavod. Kot je določeno s četrtim odstavkom navedenega 61. člena Zakona o lokalni samoupravi /ZLS/ občinski sveti udeleženih občin za izvrševanje ustanoviteljskih pravic občin v skladu z aktom o ustanovitvi in statutom javnega zavoda ter za usklajevanje odločitev občin v zvezi z zagotavljanjem javnih služb ustanovijo skupni organ, ki ga sestavljajo župani. Akt o ustanovitvi skupnega organa mora določati njegove naloge, organizacijo dela in način sprejemanja odločitev, financiranje in delitev stroškov med občinami.*

**ODLOK**

**O USTANOVITVI SVETA USTANOVITELJIC JAVNEGA ZAVODA GORENJSKE LEKARNE**

**1. Splošne določbe**

1. **člen**

**(ustanovitev sveta ustanoviteljic)**

(1) S tem odlokom Mestni svet Mestne občine Kranj, skupaj z: Občinskim svetom Občine Radovljica, Občinskim svetom Občine Bled, Občinskim svetom Občine Gorje, Občinskim svetom Občine Bohinj, Občinskim svetom Občine Jesenice, Občinskim svetom Občine Žirovnica, Občinskim svetom Občine Kranjska Gora, Občinskim svetom Občine Cerklje na Gorenjskem, Občinskim svetom Občine Naklo, Občinskim svetom Občine Preddvor, Občinskim svetom Občine Jezersko, Občinskim svetom Občine Šenčur, Občinskim svetom Občine Škofja Loka, Občinskim svetom Občine Gorenja vas – Poljane, Občinskim svetom Občine Železniki, Občinskim svetom Občine Žiri in Občinskim svetom Občine Tržič ustanovijo svet ustanoviteljic javnega zavoda Gorenjske lekarne.

(2) S tem odlokom se določijo:

* naloge sveta ustanoviteljic,
* organizacija dela in način sprejemanja odločitev,
* financiranje in delitev stroškov med občinami.

***Obrazložitev:***

*Vsebina prvega in drugega odstavka sta oblikovani v skladu z določilom četrtega in petega odstavka 61. člena veljavnega Zakona o lokalni samoupravi /ZLS/, ki določa, da občinski sveti udeleženih občin za izvrševanje ustanoviteljskih pravic občin v skladu z aktom o ustanovitvi in statutom javnega zavoda ter za usklajevanje odločitev občin v zvezi z zagotavljanjem javnih služb, občinski sveti udeleženih občin ustanovijo svet ustanoviteljic, ki ga sestavljajo župani. Akt o ustanovitvi skupnega organa mora določati njegove naloge, organizacijo dela in način sprejemanja odločitev, financiranje in delitev stroškov med občinami. Svet ustanoviteljic opravlja svoje naloge v imenu in za račun občin, ki so ga ustanovile. Sedež organa je v občini, v kateri je sedež javnega zavoda. Strokovne naloge za skupni organ pa opravlja občinska uprava občine, v kateri je njegov sedež.*

1. **člen**

**(ime in sedež skupnega organa)**

(1) Ime sveta ustanoviteljic iz drugega odstavka prvega člena tega odloka je Svet ustanoviteljic javnega zavoda Gorenjske lekarne (v nadaljnjem besedilu: svet ustanoviteljic).

(2) Sedež sveta ustanoviteljic je v Kranju, Slovenski trg 1.

***Obrazložitev:***

*S prvim odstavkom je določeno ime sveta ustanoviteljic za izvrševanje ustanoviteljskih pravic.*

*Besedilo drugega odstavka je oblikovano v skladu z določilom petega odstavka 61. člena veljavnega Zakona o lokalni samoupravi /ZLS/, ki določa, da je sedež organa v občini, v kateri je sedež javnega zavoda.*

1. **člen**

**(namen ustanovitve sveta ustanoviteljic)**

Svet ustanoviteljic se ustanovi z namenom skupnega izvrševanja ustanoviteljskih pravic v razmerju do javnega zavoda Gorenjske lekarne.

***Obrazložitev:***

*Besedilo je oblikovano v skladu z določilom navedenega četrtega odstavka 61. člena Zakona o lokalni samoupravi /ZLS/, ki določa, da občinski sveti udeleženih občin za izvrševanje ustanoviteljskih pravic občin v skladu z aktom o ustanovitvi in statutom javnega zavoda ter za usklajevanje odločitev občin v zvezi z zagotavljanjem javnih služb, ustanovijo svet ustanoviteljic, ki ga sestavljajo župani.*

**2. Naloge sveta ustanoviteljic**

1. **člen**

**(izvrševanje ustanoviteljskih pravic)**

(1) V okviru izvrševanja ustanoviteljskih pravic v javnem zavodu ima svet ustanoviteljic naslednje pristojnosti po zakonu, ki ureja področje zavoda:

1. občinam ustanoviteljicam predlaga statusne spremembe javnega zavoda;
2. občinam ustanoviteljicam predlaga prenehanje javnega zavoda v skladu z določili zakona in statuta javnega zavoda;
3. daje soglasje k imenovanju in razrešitvi direktorja javnega zavoda v skladu z določili zakona;
4. občinam ustanoviteljicam predlaga spremembo sedeža ali imena javnega zavoda;
5. občinam ustanoviteljicam predlaga spremembo ali razširitev dejavnosti javnega zavoda;
6. daje soglasje k ustanovitvi drugega zavoda, katerega javni zavod ustanavlja v okviru svoje dejavnosti;
7. daje soglasje k statutu javnega zavoda,
8. sprejema dolgoročno strategijo razvoja javnega zavoda,
9. daje soglasje k pridobivanju in odtujitvi nepremičnega premoženja javnega zavoda,
10. potrjuje letni načrt investicijskega vzdrževanja,
11. daje soglasje k finančnemu načrtu in letnemu poročilu javnega zavoda,
12. določa višino sejnin članov sveta zavoda.
13. odloča o drugih vprašanjih v skladu z zakonom in aktom o ustanovitvi javnega zavoda.

(2) Svet ustanoviteljic ima tudi druge ustanoviteljske pravice, ki jih izvršuje v razmerju do javnega zavoda v skladu z zakonom, ustanovitvenim aktom in statutom javnega zavoda.

***Obrazložitev:***

*V prvem odstavku je določeno, da ima Svet ustanoviteljev v okviru izvrševanja ustanoviteljskih pravic v javnem zavodu naslednje pristojnosti, ki urejajo področje zavoda:*

* *odloča o statusnih spremembah javnega zavoda (besedilo je oblikovano v skladu z določilom 51. člena Zakona o zavodih /ZZ/, ki določa, da lahko ustanovitelj odloči, da se zavod pripoji drugemu zavodu, da se dvoje ali več zavodov spoji v en zavod, ali da se zavod razdeli na dvoje ali več zavodov. Ustanovitelj lahko odloči, da se organizacijska enota izloči in pripoji drugemu zavodu ali organizira kot samostojen zavod. Ustanovitelj lahko odloči, da se zavod ali njegova organizacijska enota organizira kot podjetje. Ob navedenem moramo opomniti, da mora ustanovitelj ob statusnih spremembah zavoda sprejeti (akt o spremembah in dopolnitvah) akta o ustanovitvi zavoda v skladu z določilom 8. člena Zakona o zavodih /ZZ/. Slednjega pa v skladu z določilom 29. člena Zakona o lokalni samoupravi /ZLS/ sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic sicer odloča o statusnih spremembah zavoda, vendar pa morajo odločitev o statusni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis statusnih sprememb v sodni register);*
* *odloča o prenehanju javnega zavoda v skladu z določili zakona in statuta javnega zavoda (besedilo je oblikovano v skladu z določilom tretje alineje prvega odstavka 54. člena Zakona o zavodih /ZZ/, ki določa, da zavod preneha, če ustanovitelj sprejme akt o prenehanju zavoda, ker so prenehale potrebe oziroma pogoji za opravljanje dejavnosti, za katero je bil zavod ustanovljen. Izhajajoč iz navedenega, zavod preneha, če občine ustanoviteljice sprejmejo akt o prenehanju zavoda. Slednjega pa v skladu z določilom 29. člena Zakona o lokalni samoupravi /ZLS/ sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic sicer odloča o prenehanju zavoda, vendar pa morajo odločitev o statusni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis prenehanja zavoda v sodni register.);*
* *daje soglasje k imenovanju in razrešitvi direktorja javnega zavoda v skladu z določili zakona (besedilo je oblikovano v skladu z določilom prvega odstavka 34. člena Zakona o lekarniški dejavnosti /ZLD-1/, ki določa, da direktorja imenuje in razrešuje svet zavoda s soglasjem ustanovitelja);*
* *daje soglasje k spremembi sedeža ali imena javnega zavoda (besedilo je oblikovano v skladu z določilom 17. člena Zakona o zavodih /ZZ/, ki določa, da lahko zavod spremeni ime in sedež le s soglasjem ustanovitelja. Ob navedenem moramo opomniti, da mora ustanovitelj ob spremembi sedeža ali imena zavoda sprejeti (akt o spremembah in dopolnitvah) akta o ustanovitvi zavoda v skladu z določilom 8. člena Zakona o zavodih /ZZ/, katerega obvezna sestavina je tudi navedba imena in sedeža zavoda (tretja alineja 8. člena ZZ). Slednjega pa v skladu z določilom 29. člena Zakona o lokalni samoupravi /ZLS/ sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic sicer odloča o spremembi imena in sedeža javnega zavoda, vendar pa morajo odločitev o navedeni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis statusnih sprememb v sodni register);*
* *daje soglasje k spremembi ali razširitvi dejavnosti javnega zavoda (besedilo je oblikovano v skladu z določilom prvega odstavka 20. člena Zakona o zavodih /ZZ/, ki določa, da lahko zavod spremeni ali razširi dejavnost le s soglasjem ustanovitelja). Ob navedenem moramo opomniti, da mora ustanovitelj ob spremembi ali razširitvi dejavnosti zavoda sprejeti (akt o spremembah in dopolnitvah) akta o ustanovitvi zavoda v skladu z določilom 8. člena Zakona o zavodih /ZZ/, katerega obvezna sestavina je tudi navedba imena in sedeža zavoda (tretja alineja 8. člena ZZ). Slednjega pa v skladu z določilom 29. člena Zakona o lokalni samoupravi /ZLS/ sprejme občinski svet (ustanoviteljice) kot najvišji organ odločanja o vseh zadevah v okviru pravic in dolžnosti občine, ki v okviru svojih pristojnosti sprejema odloke in druge občinske akte. Izhajajoč iz navedenega skupni organ za izvrševanje ustanoviteljskih pravic sicer odloča o spremembi imena in sedeža javnega zavoda, vendar pa morajo odločitev o navedeni spremembi zavoda potrditi tudi občinski sveti občin ustanoviteljic s sprejemom akta (odloka) o ustanovitvi zavoda, ki je pravna podlaga za vpis statusnih sprememb v sodni register);*
* *daje soglasje k ustanovitvi drugega zavoda ali podjetja, katerega javni zavod ustanavlja v okviru svoje dejavnosti (besedilo je oblikovano v skladu z določilom drugega odstavka 20. člena Zakona o zavodih /ZZ/, ki določa, da lahko zavod v okviru svoje dejavnosti ustanovi drug zavod ali podjetje s soglasjem ustanovitelja);*
* *daje soglasje k statutu javnega zavoda (besedilo je oblikovano v skladu z določilom prvega odstavka 46. člena Zakona o zavodih /ZZ/, ki določa, da statut zavoda sprejme svet zavoda s soglasjem ustanovitelja),*
* *sprejema dolgoročno strategijo razvoja javnega zavoda, ki jo obravnava in potrdi svet zavoda (sedma alineja tretjega odstavka 36. člena Zakona o lekarniški dejavnosti /ZLD-1/).*

*V drugem odstavku je določeno, da ima svet ustanoviteljev tudi druge ustanoviteljske pravice, ki jih izvršuje v razmerju do javnega zavoda v skladu z ustanovitvenim aktom in statutom javnega zavoda.*

1. **člen**

**(način izvrševanja nalog)**

Svet ustanoviteljic izvršuje svoje naloge po tem odloku samostojno, v imenu in za račun občin, ki so ga ustanovile.

***Obrazložitev:***

*Besedilo je oblikovano v skladu z določilom četrtega odstavka 61. člena Zakona o lokalni samoupravi /ZLS/, ki določa, da svet ustanoviteljic opravlja svoje naloge v imenu in za račun občin, ki so ga ustanovile.*

**3. Način odločanja sveta ustanoviteljev**

1. **člen**

**(sestava in način dela svet ustanoviteljic)**

(1) Svet ustanoviteljic sestavljajo župani in županje občin ustanoviteljic. Člani oziroma članice (v nadaljnjem besedilu: član) sveta izmed sebe izvolijo predsednika sveta ustanoviteljic. Pri glasovanju o predsedniku ustanoviteljev ima vsak član sveta ustanoviteljic en glas.

(2) Svet ustanoviteljic dela na sejah, ki jih sklicuje in vodi predsedujoči sveta ustanoviteljic.

***Obrazložitev:***

*Besedili prvega in drugega odstavka sta oblikovani v skladu z določilom tretjega odstavka 61. člena Zakona o lokalni samoupravi /ZLS/. Določen je način izvolitve predsednika sveta ustanoviteljic.*

1. **člen**

 **(število glasov članov sveta ustanoviteljic)**

(1) Vsak član sveta ustanoviteljic ima toliko glasov, kolikor ima občina ustanoviteljica, ki jo član zastopa, ustanoviteljskih deležev. Ustanoviteljski deleži so določeni v Odloku o ustanovitvi javnega zavoda Gorenjske lekarne.

***Obrazložitev:***

*V skladu z določilom prvega odstavka ima vsak član sveta ustanoviteljic toliko glasov, kolikor ima občina ustanoviteljica, ki jo član zastopa, ustanoviteljskih deležev. V tem primeru se glasovi štejejo v % od skupnega ustanoviteljskega deleža. Ustanoviteljski deleži do določeni z Odlokom o ustanovitvi javnega zavoda Gorenjske lekarne.*

1. **člen**

**(način sprejemanja odločitev)**

Svet ustanoviteljic sprejema odločitve z večino glasov svojih članov, pri čemer mora za odločitev glasovati najmanj deset (10) članov sveta ustanoviteljic, če ni s tem odlokom drugače določeno.

***Obrazložitev:***

*Besedilo določa način odločanja sveta ustanoviteljic. Svet sprejema odločitve z večino glasov svojih članov, pri čemer mora za odločitev glasovati najmanj deset članov sveta ustanoviteljev. Iz navedenega določila izhajata dva pogoja glasovanja. Za sprejem posamezne odločitve mora glasovati najmanj 50,01 % glasov, ob tem pa mora za to odločitev glasovati najmanj 10 predstavnikov občin ustanoviteljic. Slednje torej pomeni, da mora biti na seji prisotnih najmanj 10 članov sveta, ki morajo glasovati 'za' sprejem odločitve in njihovi glasovi morajo skupaj tvoriti najmanj 50,01% glasov, da je posamezna odločitev sprejeta.*

1. **člen**

**(poročanje Sveta ustanoviteljev o svojem delu)**

(1) Svet ustanoviteljic najmanj enkrat letno poroča mestnemu oziroma občinskim svetom občin ustanoviteljic o svojem delu.

(2) Občinski sveti lahko obravnavajo vprašanja iz pristojnosti sveta ustanoviteljic in zavzamejo do njih svoje stališče.

(3) Pri poročanju in obravnavanju vprašanj iz pristojnosti sveta ustanoviteljic pred posameznim občinskim svetom predstavlja svet ustanoviteljic tisti njen član, ki je predstavnik posamezne ustanoviteljice v svetu ustanoviteljic.

***Obrazložitev:***

*Besedilo določa način poročanja sveta ustanoviteljic o svojem delu.*

**4. Financiranje sveta ustanoviteljev**

1. **člen**

**(sredstva za delo Sveta ustanoviteljev)**

(1) Sredstva za delo sveta ustanoviteljic predstavljajo stroški njegovega poslovanja.

(2) Sredstva za delo sveta ustanoviteljic zagotovijo občine ustanoviteljice v svojih proračunih.

(3) Vsaka občina ustanoviteljica krije stroške za delo sveta ustanoviteljic v višini sorazmernega odstotnega deleža svojih glasov v razmerju do celotnega števila glasov.

***Obrazložitev:***

*Besedilo je oblikovano na podlagi določila četrtega odstavka 61. člena Zakona o lokalni samoupravi /ZLS/, ki določa, da mora akt o ustanovitvi sveta ustanoviteljic določati njegove naloge, organizacijo dela in način sprejemanja odločitev, financiranje in delitev stroškov med občinami. Na tem mestu moramo opomniti še na določilo petega odstavka navedenega 61. člena Zakona o lokalni samoupravi /ZLS/, ki določa, da svet ustanoviteljic opravlja svoje naloge v imenu in za račun občin, ki so ga ustanovile. Sedež organa je v občini, v kateri je sedež javnega zavoda. Strokovne naloge za skupni organ opravlja občinska uprava občine, v kateri je njegov sedež.*

**5. Prehodna in končna določba**

1. **člen**

**(prenehanje veljavnosti)**

Z uveljavitvijo tega odloka preneha veljati Odlok o ustanovitvi skupnega organa za izvrševanje ustanoviteljskih pravic v javnem zavodu Gorenjske lekarne (Uradni list RS, št. 4/2014).

***Obrazložitev:***

*Z besedilom je določeno prenehanje veljavnosti Odloka o ustanovitvi skupnega organa za izvrševanje ustanoviteljskih pravic v javnem zavodu Gorenjske lekarne (Uradni list RS, št. 4/2014).*

1. **člen**

**(objava in začetek veljavnosti)**

Ta odlok, po sprejemu na vseh občinskih svetih občin ustanoviteljic, objavi Mestna občina Kranj v Uradnem listu Republike Slovenije in začne veljati petnajsti dan po objavi. Občine ustanoviteljice, ki uradnih objav ne objavljajo v Uradnem listu Republike Slovenije, objavijo ta odlok v svojem uradnem glasilu.

***Obrazložitev:***

*Besedilo je oblikovano na podlagi določila 154. člena Ustave Republike Slovenije, ki določa, da morajo biti predpisi objavljeni preden začnejo veljati. Predpis začne veljati petnajsti dan po objavi, če ni v njem določeno drugače. Predpisi lokalnih skupnosti se objavijo v uradnem glasilu, ki ga same določijo.*

|  |  |
| --- | --- |
| Številka: | Mestna občina Kranj |
| Datum: | Boštjan Trilar, župan |
|  |  |
| Številka: | Občina Radovljica |
| Datum: | Ciril Globočnik, župan |
|  |  |
| Številka: | Občina Bled |
| Datum: | Janez Fajfar, župan |
|  |  |
| Številka: | Občina Gorje |
| Datum: | Peter Torkar, župan |
|  |  |
| Številka: | Občina Bohinj |
| Datum: | Franc Kramar, župan |
|  |  |
| Številka: | Občina Jesenice |
| Datum: | Tomaž Tom Mencinger, župan |
|  |  |
| Številka: | Občina Žirovnica |
| Datum: | Leopold Pogačar, župan |
|  |  |
| Številka: | Občina Kranjska Gora |
| Datum: | Janez Hrovat, župan |
|  |  |
| Številka: | Občina Cerklje na Gorenjskem |
| Datum: | Franc Čebulj, župan |
|  |  |
| Številka: | Občina Naklo |
| Datum: | Marko Mravlja, župan |
|  |  |
| Številka: | Občina Preddvor |
| Datum: | Miran Zadnikar, župan |
|  |  |
| Številka: | Občina Jezersko |
| Datum: | Jure Rebolj, župan |
|  |  |
| Številka: | Občina Šenčur |
| Datum: | Ciril Kozjek, župan |
|  |  |
| Številka: | Občina Škofja Loka |
| Datum: | Miha Ješe, župan |
|  |  |
| Številka: | Občina Gorenja vas - Poljane |
| Datum: | Milan Janez Čadež, župan |
|  |  |
| Številka: | Občina Železniki |
| Datum: | Anton Luznar, župan |
|  |   |
| Številka: | Občina Žiri |
| Datum: | Janez Žakelj, župan |
|  |  |
| Številka: | Občina Tržič |
| Datum: | mag. Borut Sajovic, župan |

1. Sistemizacija premoženja države oziroma občine, ki je vpeljana z Zakonom o javnih financah /ZJF/, deli premoženje na finančno in stvarno (realno). Tako je državno in občinsko premoženje finančno in stvarno premoženje v lasti države in občin. Delitev premoženja na finančno in stvarno je temeljna klasifikacija premoženja in je podlaga za nadaljnjo kategorizacijo premoženja države in občin. Po Zakonu o javnih financah /ZJF/ so tako finančno premoženje denarna sredstva, terjatve, dolžniški vrednostni papirji ter delnice in deleži na kapitalu pravnih oseb in druge naložbe v pravne osebe (kapitalske naložbe). Stvarno premoženje pa so premičnine in nepremičnine (Cvikl, 2005: 343). [↑](#footnote-ref-1)
2. Revizijsko poročilo o porabi proračunskih sredstev za izvajanje javne službe Inštituta Jožefa Štefana v letu 2001, št. 1211-6/2002-35. Ljubljana: Računsko sodišče RS, leto 2003. [↑](#footnote-ref-2)
3. Računsko sodišče je v zvezi s sklepanjem pogodb s prejemniki tekočih transferov (javni zavodi s področja šolstva, športa, socialnega varstva, kulture ...) odločilo, da se mora za vsako leto skleniti nova pogodba o financiranju, kljub temu da Zakon o zavodih /ZZ/ sklenitve pogodbe ne predpisuje. Jo pa predvideva Zakon o javnih financah /ZJF/, ki določa, da neposredni uporabnik proračuna prevzema obveznosti s pisno pogodbo, razen če z zakonom ni drugače določeno (50. člen ZJF). Več o tem v Revizijskem poročilu o poslovanju Mestne občine Ptuj za leto 2001, št. 1215-13/2002-20 z dne 25. 11. 2002 in Revizijskem poročilu o poslovanju Mestne občine Kranj, št. 1215-7/2002-20 z dne 21. 11. 2002. [↑](#footnote-ref-3)
4. Navedeno sicer dopušča Zakon o zavodih /ZZ/, ki v 18. členu določa, da lahko zavod opravlja gospodarsko dejavnost, če je namenjena opravljanju dejavnosti, za katero je ustanovljen, pri tem pa ne določa, kdaj je dejavnost namenjena opravljanju temeljne dejavnosti javnega zavoda, zato je to potrebno presojati v vsakem primeru posebej glede na predpise, ki urejajo dejavnost javne službe in akte o ustanovitvi javnega zavoda. [↑](#footnote-ref-4)
5. Javni zavod pa ne sme na trgu prodajati tistih storitev, ki so v javnem interesu in za katere dobi plačilo iz proračunskih in drugih javnih sredstev (Korpič, 2003: 21). [↑](#footnote-ref-5)